Bible in one year - Aymara Bible 1997 - March 31\n1. “Mä jakentejj k'orutapajj usuchjatäni, uqhamaraqui chhojjorasiñapas qharekataraquïni, ucajj janiw Diosan tantachäwipanjja jicjjatascaspati.\n2. “Mä k'ajjat wawajj janiw Diosan tantachasïwipan catokatäcaspati, wawanacapan wawanacapcama, tunquïri wawäcchini ucasa.\n3. “Amonitanaca, moabitanacasa janiw Diosan tantachasïwipanjja catokatäcaspati wawanacapan wawanacapcama, tunquïri wawanacäcchini ucasa.\n4. Cunapachatejj jumanacajj jupanacan orakepanjama pasanipcäyäta ucapachajj Egipto marcat mistunisinjja, janiw cuna mank'añsa, umañsa wajjt'apcäyätamti; ucat sipansa jupanacajj Balaam sat Beor chachan yokaparuw pagapjjäna, cawquïritejj jutascäna Petor sat Mesopotamia oraketa, jumanacar ñankha arunacampi ñankhachañataqui.\n5. Ucampis jumanacan Tatitu Diosamajj janiw Balaam chacharojj ist'cänti, jan ucasti uca ñankhachawjja jumanacataquejj mä bendicionaruw tucuyänjja, jumanacaru munatap laycu.\n6. Jan jumanacajj jupanacampi sumancañsa ni asquipsa thakhapjjamti, take jacañ urunacamanjja.\n7. “Ucat sipansa janiw jumanacajj edomitas sat jakenacarojj jisc'achapjjätati jupanacajj jumanacan familianacamätap laycu.\n8. Ucatsti wawanacapan wawanacapatjja quimsïri wawäcjje ucanacajj Diosan tantachasïwipan catokatäñjja puedjjaraquiwa.\n9. “Cunapachatejj jumanacajj uñisirinacamampi nuwasiñan jicjjatasipjjäta, ucapachajj jan cuna jan wali luräwinacampisa juchañchasipjjamti.\n10. Cawquïritejj jumanacata jan k'omachata jicjjatasini aruma iquiscasina chhojjorasiñapat aywiyatap laycu, ucasti campamentotjja mistjjaniwa, janiraquiwa jornalpacha mantcaniti.\n11. Jayp'untjjepansti umampiw jarekasini, ucatsti inti jalantjjani ucqhajj wasitatwa campamentorojj cut'jjaraquini.\n12. “Qhuchekhañataquisti mä chekwa waquichasipjjäta campamentonacamat ankäjjaru.\n13. Jumampi chicsti apasipunïtaw mä jisc'a ch'aqhuru, ucatsti cunapachatejj necesidadam lurañ munäta ucqhasti, uca ch'aqhurumpiw orake p'iysüta ucaru qhuchichañamataqui, cunapachatejj tucuyjjäta ucqhajj uca p'iyarojj lak'ampiw alljjatanjjäta.\n14. Jumanacan Tatitu Diosamasti jumanac taypinwa sarnake, campamento chekana, jumanacar imañataqui uqhamata uñisirinacamar atipjayañataqui, ucat sipansa jumanacan campamento utamajj kollanäñapawa, uqhamata Diosajj jan cuna k'añunac uñjañapataqui; janitejj uqhamäcaspa ucqhajj Diosajj janiw jumanacampïcaspati.\n15. “Cawquïri esclavotejj patronapat jaltanisina imantasiña mayipjjätam ucapachajj jan jumanacajj nayrïri patronapar catuyapjjamti.\n16. Kheparpan jumanac taypin jacañapataqui, cawquïri marcjjay ajllischini, cawqhan jacañjjay thakhaschini, ucatsti janiraquiw qhitis cunsa sañapäquiti.\n17. “Janiw cawquïri israelit chachasa, warmisa yakha diosanacan jan wali k'añu sarnakäwinacap lurapjjätati.\n18. Janiraqui jumanacajj catokapjjamti Tatitu Diosaman templopanjja uca k'añu sarnakañan jicjjatat kollkenacjja, take uqhama lurañanacajj Diosaru ajjtasiyatap laycu.\n19. “Janiw jila masimatjja interesampi cobrasïtati cuntejj mayt'apcta ucatjja, cuna kollkëpansa, mank'añäpansa, cawquïritejj interesampi mayisiñäqui ucanacanjja.\n20. Ucampis yakha marcat jutir jaketsti puediractaw interesani cobrasiñjja cuntï mayt'cta ucatjja, ucampis janiw mä marca masimatjja uqham lurañamäquiti, uqhamatwa Diosamajj bendicipjjätam, take cunansa, cawquïri oraktï catupcäta ucana.\n21. “Cunapachatejj Diosarojj cunsa churä säta ucqhajj, janc'aqui phokham, Diosajj ucanacatjja cuenta mayïtam, ucatsti juchañcharaquïtamwa.\n22. Cunapachatejj cunsa jan churä sapcäta ucqhajj janiraquiw cuna juchsa lurapcätati;\n23. ucampisa jumatejj amtäwimat Tatitu Diosamarojj cunsa churä siscta, ucqhajj arsutamjja phokhañamapuniwa.\n24. “Cunapachatejj jake masiman uva yapuparu mantapjjäta ucqhajj puedipjjtawa kawkhtejj munapjjta ucqha mank'antaña, ucampis janiw canastamar apasiñ puedctati.\n25. Trigo yapuparu mantapjjäta ucqhajj, puedipjjtaw trigo achunaca amparanacamampi q'ichthapiña, ucampis janiraquiw puedctati yawiñampi yawthapiñjja.\n1. “Mä jaketejj mä warmiru irptasisina jupampi casarasini, ucatsti janirac jupajj muncjjaniti, jupan k'añu sarnakatapa jicjjatani, ucapachasti mä certificado kellkt'ata jaljtañatac churjjani, utapat qhitanucjjasaraqui.\n2. Cunapachatejj uca warmejj utapat sarjjani, ucqhajj puediw yakha chachampi casarasjjaña;\n3. ucattï uca khepa chachapajj uqhamaraqui juparojj jisc'achjaraquini, ucat mä certificado kellkt'ata jaljtañatac churjjaraquini, utapatsa qhitanucjjasaraqui, ucjjarusti aca khepa chachapajj jiwjjaraquini,\n4. ucapachasti uca nayra chachapajj janiw uca warmimpejj casarasiñ puedquiti, jupan jan k'omätap laycu, ucampis ucajj Diosataquejj mä ajjtañ luräwïspawa, ucatsti jumanacajj janiw jisc'achayapjjätati cawquïri oraktejj Tatitu Diosamajj catuyapctam ucarojja.\n5. “Mä jaketejj jichhaqui casaraschi, ucajj janiw guerrarojj sarañapäquiti ni cuna yakha luräwinacsa uca marpacha lurañapäquiti; uqhamatwa take uca urunacanjja utapan jacascañapa warmipan cusisiñapataqui.\n6. “Jan qhititsa prenda mayipjjamti, amparampi apnakañ molino ni kalat lurat pekañsa, ucasti quipca jacañanacamsa mayt'asipcasma uqhamaw ucajja.\n7. “Cawquïri israelit jaketejj jilaparu munquir jan munquir esclavor tucuyañataqui, jan ucajj aljañatac imantquiri catjatäni, ucasti juchañchasin jiwayatäniwa, uqhamat jumanac taypita ñankha lurir jakenac tucjañataqui.\n8. “Uca lepra usunac toketsti sumpun levita sacerdotenacan yatichäwinacaparojj ist'apjjam. Ucanacsti jumanacajj lurapjjañamaw cunjämtï nayajj jupanacaru ewjjawaycta uqhamarjama.\n9. Amtasipjjaraquim cunjämsa Diosajj María warmimpejj thaquinjja luräna uca, cunapachatejj Egipto marcat mistunjjapjjayäta ucqhajja.\n10. “Jumanacatejj jake masimaru cuns mayt'apjjäta ucqhajj jan utaparu mantasinjja cuna yänacapsa aptasinipjjamti.\n11. Ankäjjaru kheparapjjam, ucatsti suyt'apjjam cuna prendtejj churañatac apsuncani uca.\n12. Uca jaketejj mä pobrën ucqhajj, janiw uca arumajj uca prendapjja catjjäsipjjañamäquiti;\n13. jan ucasti janïr intis jalantquipanwa churjjapjjañama, uqhamata mantapampejj iquintasin janjjatasiñapataqui; uqhamatwa jupajj bendicipjjätam jumanacan uca cheka luräwinac Tatitu Diosam nayrakatan luratanacamata.\n14. “Uqhamaraqui jan jumanacajj juc'ampi ch'am tucuyapjjamti, cawquïritejj pobrezan jicjjatasqui ucarojja; ni pagopsa catusipjjamti, cawquïri jumanacan marca masimäpansa, jan ucajj jaya marcat jutir jakëpansa.\n15. Uca pachpa ururaqui irnakatapatjja pagapjjam, janïra inti jalantquipana; jupasti pobrewa, uca kollksti munaraquiwa jacasiñataqui. Janitejj uqhamäcani ucqhajj Diosaruw jumanac contra mayisini, ucatsti jumanacaw juchañchatäpjjäta.\n16. “Awquinacasti janiw wawanacapan juchanacap laycu jiwayatäñ puedquiti, ni wawanacas awquinacan jucha luratanacap laycojj jiwayatäcaspati, jan ucasti sapakat mayniw quipca juchapatjja jiwani.\n17. “Jan lurapjjamti cunatejj jan chekäqui ucanacjja, yakha marcat jutir jakenacampi ni wajchanacampisa, ni viuda warmin isipsa prendatjja catupjjamti.\n18. Jan armasipjjamti jumanacan Egipto marcan esclavöpjjatama, ucatsti Tatitu Diosamaw uca chekatjja khespiyanipjjtam, ucatwa ewjjapjjsma take ucanac phokhañanacamataqui.\n19. “Cunapachatejj jumanacajj yapunacama apthapisipcäta ucqhajj, mä pichu trigo pachparu jaytawayapjjäta, ucatsti jan uc aptirejj cuttapjjamti, jaytapjjam cawquïri jaya marcat jutir jaketejj jumanac taypin jacasqui ucan aptasiñapataqui, uqhamaraqui cawquïri wajchanacasa jan ucajj viuda warminacasa, uqhamat Diosamajj jumaru bendiciñapataqui take luräwinacamana.\n20. “Cunapachatejj aceitonanac olivonacamat apthapipjjät ucqhajj, jan mayampi uca alinac thaksupjjamti, cawquïri aceitunanacatejj kheparani ucanacjja, jaya marcat jutir jaketaqui, wajchataqui, viudataqui ucanacjja jaytapjjam.\n21. “Uqhamaraqui cunapachatejj uva yapuman uvanac apthapiscät ucqhajj jan mayampi thakherejj sarapjjamti, cawquïri achunacatejj kheparani ucanacjja, jaytapjjam jaya marcat jutir jaketaqui, wajchataqui, uqhamaraqui viuda warmitaqui.\n22. Amtasipjjam jumanacas Egipto marcanjja esclavöpjjäyätawa, ucatwa ewjjapjjsma take ucanac phokhañanacamataqui.\n1. Nayajj sum sarnakañataquiw arsta, lajjrajjamp cuna juchsa jan arsuñataqui; lacajjar mä jarc'a uchantañataqui, uñisirejjan nayrakatapana.\n2. Nayasti amutuw tucüyäta; janiw cuns arscäyätti. ¡Janiw asquit cuna parlatajjas utjcänti! T'akhesiñajjasti juc'ampiw jiljjatäna,\n3. chuymajjajj ninjamaw naqhäna, ucjjat lup'isasti juc'amp naqhantitu, uqhäm uñjasisaw jach'at jupar art'asta:\n4. “Tatay, cunjämatejj tucuscä ucay yatiyita, kawkhatejj jacañajjajj waquisqui ucay yatiyita, ¡kawkha juc'aquitejj jacañajjäqui uc yatisiñ munta!\n5. Juc'a urunacac jacañajjatac churistajja, jacañ urunacajjajj janiw nayrakataman cunäquisa; jaken jacañapajj samanamp sasiquiwa,\n6. jaken jacañapajj ch'iwjamaquiwa; inamayaw yänacs arcuntasqui, janiw ucanac qhitin catuntasiñaps yatquiti.\n1. Yatiñan wawajj awquipan ewjja arunacapjja catokasiwa, ucampis jan ist'asir wawajja janiw chekachäwi arunacjja catokasquiti.\n2. Asqui jakejj parlatapatjama catokani, ucampis ñankha jakejja jan walinaca lurañacpun munasqui.\n3. Qhititejj amuyt'ampi juc'a aruqui parlqui ucajja, jupa pachpawa imasiscani, ucampis qhititï jan amuyt'asa sinti parlqui ucajja, jupa pachparaquiwa jan walt'añaru puri.\n17. Mä urojj Jesusajj yatichascänwa. Ucanjja fariseonacamp, ley yatichirinacampiw kont'atäsipcäna; ucanacasti Galileata, Judeata, Jerusalenampita jutapjjatayna. Diosan ch'amapasti Jesusampïnwa usutanac c'umaraptayañataquejja.\n18. Ucatsti mä kawkha jakenacaw mä suchu jakeru callanipjjäna Jesusan ucaru. Jupanacasti uta mankher apantasinjja Jesusan nayrakataparuw puriyañ munapjjäna.\n19. Ucampis jaken wali q'iq'ïtapatjja jan cawqui cheka callantañjamïpanjja uta pataruw mistupjjäna. Ucat techo jartasinracwa suchu jakerojj warcuntanipjjäna Jesusan nayrakataparu.\n20. Jesusasti jupanacan iyawsañanïpjjatap yatisinjja suchu jakerojj sänwa: —Wawa, juchanacamajj perdonatawa —sasa.\n21. Ucapachasti ley yatichirinacampi, fariseonacampejj aqham sasaw lup'ipjjäna: “¿Qhitirac aca jakesti uqham parlañataquisti? Dios contraw jan wal arsu, janiw qhitisa juchanacjja perdoncaspati, jan ucasti Diosaquiw perdonaspajja” sasa.\n22. Ucampis cuntejj jupanacajj lup'isipcäna ucjja Jesusajj yatïnwa, ucat saraquïna: —¿Cunats jumanacajj uqham lup'isipjjta?\n23. ¿Cawquïris juc'amp jasaquejja: ‘Juchanacamajj perdonataw’ sañati, jan ucajj, ‘Sayt'asim ucat sarjjam’ sañacha?\n24. Waliquiw uqhamajja, jichhajja Jaken Yokapan acapachan juchanacat perdonañataqui ch'amanïtap jumanacarojj uñacht'ayapjjäma —sasa. Ucat uca suchu jakerojj säna: —Jumaruw sisma, sayt'asim, iquiñam apjjarusis utamar sarjjam —sasa.\n25. Ucspachaw jupanacan nayrakatapan uca suchu jakejj sarthapïna, iquiñap apjjarusisinsti Diosar yupaychasaw utapar sarjjäna.\n26. Takeniraquiw wali sustjatäpjjäna, Diosarusti yupaychapjjaraquïnwa, ucatsti wali ajjsart'asaraquiw sapjjäna: —Jichhürojj wali muspharañanacwa uñjtanjja —sasa.\n27. Aca pasatatsti Jesusajj mistuwayjjänwa, ucat mä impuesto cobrir Leví sat jakeruw uñjäna, impuesto cobrañäquis ucqhan kont'atäsquiri. Ucat Jesusajj: —Arquita —sasaw juparojj säna.\n28. Ucat jupajj sartasin, take cun apanucusaw Jesusamp chic sarawayjjäna.\n29. Ucjjarusti Leví chachajj utapanjj mä jach'a mank'añ Jesusatac waquiyi. Waljanipuniw impuesto cobririnacampi, yakha jakenacampi, take jupanacamp chica mesan mank'asiñatac kont'asipjjäna.\n30. Ucampis fariseonacampi, ley yatichirinacampejj jisc'achapjjänwa. Jesusan discipulonacaparojj sapjjaraquïnwa: —¿Cunats jumanacajj impuesto cobririnacampi, juchararanacampejj mank'apjjta, umapjjta? —sasa.\n31. Jesusasti jupanacarojj sänwa: —C'umaranacataquejj janiw kolliri munasquiti, jan ucasti usutanacataquiw kollirejja munasejja.\n32. Janiw asqui jakenacar jawsir jutcti, jan ucasti juchararanacar jawsiriw jutta, jupanacajj juchanacapat arrepientisipjjañapataqui —sasa.\n33. Ucapachaw jupanacajj Jesusar jisct'apjjäna: —¿Cunatarac Juanan arquirinacapampi, fariseonacan arquirinacapampisti wal ayunapjjesti uqhamarac oracionanacs lurapjjaraqui, ucampis discipulonacamajj mank'asipqui umasipqui uqhamaquiraquisä? —sasa.\n34. Jesusasti jupanacarojj saraquïnwa: —¿Jumanacasti casarasïwiru jawsatanacarusti ayunayapjjasmatisti, casarasir waynajj ucancquipanjja?\n35. Ucampis purininiw mä urojja, cunapachatï casarasir waynajj jan jupanacampïcjjani; ucqhaw ayunapjjani —sasa.\n36. Uqhamaraquiw aca amuyt'äwimp churi: —Janiw qhitis mä merk'e isirojj machak pañompejj remjjatcaspati, uqham lurani ucajj antisaquiw machak isirojj ch'iyjjani, ucampis jan wal uñnakayaspajja uqham mä merk'e isir mä machak pañompi remjjataspa ucqhajja.\n37. Janiraquiw qhiti jakes machak vinjja mä merk'e lip'ichit lurat vino wayakarojj warantcaspati. Uqham luraspa ucajja, chhuyu vinojj merk'e lip'ichit lurata wayakarojj phallayaspawa, ucatsti vinojj inamayaruw tucusispa.\n38. Ucatwa chhuyu vinojj machak lip'ichit lurat wayakar imañajj waquisi, paypach suma imatäñapataqui.\n39. Janiraquiw qhitis jayan vino umt'asa ucspachajj chhuyu vinjj muncaspati, jan ucasti siwa: ‘Jayan vinow juc'amp sumajja’ —sasa.


Marcos 7 - Holy Bible [Aymara Bible 1997] - (Mar 7)\nFariseonacaw Jesusarojj jac'achasipjjäna, ley yatichirinacampi cuna, qhitinacatejj Jerusalén marcat purinipcäna ucanacampi.\nUcanacasti Jesusan yakhep discipulonacaparojj amparanacap jan jarekasisa mank'er uñjasinjja jisc'achapjjänwa, mank'añataquejj jan amparanacapjja yatichäwinacarjam jarekasipjjatap laycu.\n(Fariseonacampi takpach judionacampejj awquinacapan sarnakäwinacaparuw phokhapjje, janïr mank'casina walja cuti amparanacap jarekasisa.\nKhathut cutt'anisinjja janiw mank'apquiti, sarnakäwinacaparjama amparanac janïr jarekascasajja. Walja ucar uñtasit sarnakäwinacaparaquiw utji judionac taypinjja; ucanacsti sum phokhapjje, umañ vasonacsa jarisa, chatunacsa, metalat lurat phuqhunacsa, uqhamarac iquiñanacapsa).\nUcatpï fariseonacampi ley yatichirinacampejj Jesusar jisct'apjjänjja: —¿Cunatsa discipulonacamajj nayra awquinacasan sarnakäwinacaparjama jan phokhapjje? ¿Cunatarac mank'añataquisti amparanacap jan jarekasipjjesti? —sasa.\nJesusasti jupanacarojj sänwa: —Isaías profetajj chekwa arsüna jumanacan pä amtañan jakëpjjatamat khanañchasajja: ‘Aca jakenacajj lacampiquiw yupaychapjjetu, ucampis chuymanacapajj nayatjja jayancasquiwa.\nInamayaquiw nayar yupaychatapajja, yatichäwinacapajj jaken amtäwipaquiwa’ sasa.\nJumanacajj Diosan camachi arunacapjja apanucupjjtawa, jakenacan sarnakäwinacapar phokhañataqui. [Chatunacsa, vasonacsa jaripjjtawa, uqhamarac cunayman yakha ucar uñtasit sarnakäwinacwa phokhapjjtajja.]\nJesusasti sascaquïnwa: —Sarnakäwinacamar phokhañataquejja Diosan camachipjja mä tokeruw apanucupjjtajja.\nMoisesasti sänwa: ‘Awquimaru taycamaru jach'añcham.’ ‘Qhititejj awquipar taycapar maldicinejja, jiwayatäpan’ sasa.\nUcampis jumanacajj sapjjtawa: ‘Mä jakejj awquipar taycapar jan yanapañ laycojj sascaspawa: Janiw yanapquirismati, take cunajjas corbänar tucutäjjewa’ sasa. (Ucajj sañ muni: Diosar catuyatäjjewa).\nUqham lurasajja, jumanacajj uca jakerojj janiw awquipar taycaparojj yanapayapctati.\nUqhamatwa jumanacajj Diosan arupjja inach'usaru tucuyapjjtajja, nayra awquinacan sarnakäwinacap laycu, wawanacans wawanacapar jaytasa. Uqhamaracwa cunayman yakha ucar uñtasitanacsa phokhapjjtajja.\nJesusasti wasitat jakenacar jawsasinjja sänwa: —Taken ist'apjjeta, ucatsti amuyt'asipjjaraquim.\nJaniw cunas ankat mantasinjja jakerojj k'añuchcaspati, jan ucasti cunatï jaken chuymapat mistojja, ucaw jakerojj k'añuchi.\n[Jumanacatejj ist'añ munapjjstajja, ist'apjjam.]\nJakenac jaytanucjjasinjja Jesusajj utaruw manti. Ucatsti discipulonacapajj juparuw jisct'apjjäna uca uñtasitjjata.\nJesusasti jupanacarojj sänwa: —¿Jumanacamppachat jan amuyapcta? Janipuniw cunas ankat mantasinjja jakerojj k'añuchcaspati.\nUcajj janiw chuymapar mantquiti, jan ucasti puracaparuquiw manti, ucatsti mistjjaraquiwa —sasa. Uqham sasinjja Jesusajj take mank'asa k'omätap yatiyäna.\nUcatsti sascaquïnwa: —Cunatejj jaken chuymapat mistquis ucaw jakerojj k'añuchejja.\nJaken chuymapatsti jan wali amuyunacaw mistu: wachoka juch luraña, jake jiwayaña,\nlunthatasiña, jaken yänacap munaña, luraña, sallkjasiña, k'añu luraña, envidiasiña, c'ari arunac apnakaña, jach'a jach'a tucuña, jan amuyunjam sarnakaña.\nTake ucanacaw chuymatjja mistu, ucaraquiw jakerojj k'añuchi.\nJesusasti ucat mistusinjja, Tiro uqhamarac Sidón tokenacaruw sarjjäna. Mä utaru purisinsti Jesusajj janiw qhitin yatiñaps muncänti, ucampis janiw jakenacatjja imantasiñjamäcänti.\nMä warmisti Jesusan ucancatap ist'asinjja, jupan ucaruw jutäna, phuchapajj ñankha ajayun mantatätap laycu. Purinisinsti Jesusan nayrakataparuw quillt'asi.\nUca warmejj Sirofenicia sat yakha marcanquirïnwa. Jupasti phuchapat ñankha ajayu alissuñapataquiw Jesusar achict'asïna.\nJesusasti juparojj sänwa: —Nayrakata wawanacay mank't'asipjjpan. Janiw waquisquiti wawanacat t'ant'a apakasin jisc'a anunacar churañajja —sasa.\nWarmisti Jesusarojj saraquïnwa: —Uqhamaw Tata, ucampis jisc'a anunacamppachaw mesa mankhat suyasinjja, mank'apjje, wawanacas jalaktayquis uca mank'a t'unanacjja —sasa.\nJesusasti ucjjarojj sänwa: —Walic sasctajja. Sarjjam; ñankha ajayojj phuchamat mistuwayjjewa —sasa.\nWarmisti utapar purisinjja, phuchaparojj iquiñancasquir jicjjati. Ñankha ajayusti jupatjja mistuwayjjataynawa.\nJesusasti Tiro marcat mistjjasinjja Sidón chekwa pasawayäna, uqhamarac Decápolis oraken utjiri marcanac cheka. Ucatsti Galilea kota jac'aruw purïna.\nJesusan ucarusti mä okar amutu chacharuw irpanipjjäna. Ucatsti achict'asipjjänwa, amparapampi uca jakjjar lokjjatt'añapataqui.\nJesusasti uca jakerojj jakenaca taypitjja yakhawjaru irpakasinwa ampar luc'anampi jinchupat lokantäna. Thusjjatasinsti lajjrat llamct'araquïna.\nUcatsti alajjpach tok uñtasinwa wal llaquirt'asi, saraquïnwa: “¡Efata!” sasa. (Ucajj: ¡Jist'artam! sañ muni.)\nUcspachaw okaran jinchunacapajj jist'artäna. Lajjrat c'umaraptasinsti sum parljjaraquïna.\nJesusasti jakenacarojj ewjjt'änwa jan qhitirus ucjjat arsupjjañapataqui. Uqham ewjjt'catpachasa, jupanacajj yakhanacarojj parlasipcaquïnwa.\nJupanacasti wali muspharapjjäna, sapjjaraquïnwa: —Take cuns sumpun luri. Okaranacamppacharuw c'umaraptayi; amutunacarusti arsuyaraquiwa —sasa.


Gálatas 1 - Holy Bible [Aymara Bible 1997] - (Gál 1)\nNaya apóstol Pablojj janiw qhiti jaken qhitatäcti, jan ucasti pachpa Jesucriston qhitatätwa, uqhamarac Dios Awquimpi, cawquïritejj jiwatanac taypit jactaycänjja ucampi.\nNaya, uqhamarac cawquïri jilatanacatejj nayampïqui ucanacamp chicaw aca cartjja apayanïpjjsma Galacia tokenquir iglesianacaru.\nDios Awquejj uqhamarac Tatit Jesucristojj jumanacaru bendispan, samarañapasti jumanacjjancaracpan.\nJupasti jacañap apt'asi juchanacas laycu, aca jan wali jacañat jiwasanacaru khespiyañataqui, Dios Awquisan munañaparjama.\n¡Diosajj jach'añchatäpan wiñayataqui! Uqhamäpan.\nWal muspharta, jumanacajj mäquiw Diosaru jaytanucupjjtajja, jupasti Jesucriston munasiñap tokew jawsapjjtam, jumanacasti yakha casta khespiyasiña arunacaruw arcapjjaractajja.\nUcampis janiw chekpachanjja yakha casta khespiyasiñ arojj utjquiti, jan ucasti utjiwa yakhanaca jumanacar pantjayiri. Jupanacajj Criston khespiyasiñ arunacapwa maysar k'ewiñ munapjje.\nUcampis cuntejj nanacajj parlapcsma ucat yakha casta khespiyasiñ arunac parlapjjätam uca jakejj maldicitäpan, qhitïscpasa, naya pachpäyäsa jan ucajj alajjpachat jutir angeläscpasa.\nAcjja niya nayratpachaw sapjjsma, jichhas wasitamp sasipcacsmawa: Cawquïrtejj catokapctas ucat yakha casta khespiyasiñ arunac parlapjjätam ucajja maldicitäpan.\nJilatanaca, ucampis jumanacajj acjja yatipjjam, cawquïri khespiyasiñ arunactejj nayajj khanañchcta ucajja, janiw jaken amtäwipaquïquiti.\nJaniw qhiti jaketsa catokcti, ni qhitis yatichcaraquituti, jan ucasti Jesucristo pachpawa acjja yatiyitu.\nJumanacajj ist'apjjtawa nayajj cunjämäcäyättejj nayrajja, cunapachatejj judionacan religionap arccäyäta ucqhajja. Yatipjjtawa cunja khoru cancañampis nayajj Diosan iglesiapar arcnakäyätjja, uqhamarac tucjañ muncäyäta ucsa.\nJudionacan religionapanccäyät ucqhajja, walja nayamp chica marca masinacajjatjja take cunansa nayrancäyätwa. Nayasti awquinacajjan saräwinacap wali chekapar phokhañ munirïyätwa.\nUcampis Diosaw nayarojj janïra nascta ucqhatpacha ajllisitu, jach'a munasiñap tokeraquiw jawsitu. Diosajj uqham munasinwa,\nYokaparu uñt'ayitu, nayan khespiyasiñ arunacap jan judiöpquis ucanacar khanañchañajjataqui. Cunapachatejj acajj pascäna ucqhajj janiw qhitirus jisct'asir sarcti.\nJaniraquiw Jerusalenarus nayat nayra apostolonacar jisct'asir sarcaractti. Jan ucajj ucspachaw Arabia ucsa tokeru sarjjta, ucatsti Damascoruw cuttanjjaractjja.\nUcat quimsa mara pasatatwa Jerusalenaru sarasctjja, ucqhawa Pedrorojj uñt'asctjja, ucatsti pä semanaw jupampi kamararactjja.\nAcjj Diosan nayrakatapanwa sapjjsma, cuntejj kellkanipcsma ucajj janiw c'arïquiti.\nUca pasatatjja Siria, uqhamarac Cilicia ucsa tokenacaruw sarjjta.\nJudea ucsa tokenquiri Tatitun iglesiapanquiri jilatanacajj janïraw ucqhajj nayarojj uñt'apquitänti.\nUcampis uca jilatanacajj aqham siric ist'apjjäna: “Cawquïritejj nayrajj jiwayañatac arcnakapquistän ucajja, cuntejj nayrajj tucjañ muncänjja uca pachpa iyawsañ arunac parlasaw sarnakasqui” sasa.\nNayatjja Diosarojj yupaychapjjaraquïnwa.\nGálatas 1 / Gál 1\nGálatas 2 / Gál 2\nGálatas 3 / Gál 3\nGálatas 4 / Gál 4\nGálatas 5 / Gál 5\nGálatas 6 / Gál 6


Radioteca – Inak waraqañataki · Global Voices Aymarata\nJaqukipäw uñt'ayata/apkatata 20 Mara t'aqa phaxsi 2013 20:20 GMT\nAka blog ullart'apxañäni Français, Español, Português, Malagasy, English\nMä digital kunayman luräwinaks waruqt’añamataki. Uka waruqatanakamx inakiw apaktasma ukjamarak jasakw apakatasma ukjamat walja markachirinakan ist’apxañapataki.\nAka qhipa suxta maranx portal de audio Radioteca ukax taqiniruw punkup jist’ari, ukapachaparakiw estaciones de radio local, podcasters aficionados ukat organizaciones comunitarias ukanakatakis punkup jist’ari, jupanakax yatiyäw waruqatanakapx jan chaninikw apakat’apxaspa. Radioteca ukax askiwa yatiyäwinak uñt’ayasax uka kipkarakiw yaqhanakan kuna amuyunakaps katuqi.\nTaqi ukax mä licencia Attribution-ShareAlike 3.0 Unported de Creative Commons, ukarjamañapawa, ukax taqi ukar mant’irinakax uka atrivocion ukanisp ukjakiw apanaqapxaspa.\nJichasti , niya 6.300 usuarios registrados ukjamaw utxi, jupanakax Plataforma uksarux 20.000 jila piezas de audio ukjwa apkat’awayapxi (subido). Uka sitio, uksanx yatiyäwinakax categorías ukarjam uñjasi, derechos humanos, género ukat sexualidad, salud ukatx cultura ukat juk’ampinaka . Akanx servicio público uksanakatpach yatiyäwinkax uñjasi. Uka apnaqirinakax mä sapa clip de audio 80MB de tamaño ukjwa phuqt’ayapxañapa (cargar), ukampirus janiw mä límite ukax audios contribuidos ukatak utjkiti. Ukampirusa, plataforma ukax capacitación ukampis yanapt’arakiw transmisión radial uka lurañataki.\nKunayman yatiyäwinakax janiw kawkir yatiyäwinakati uñt’ayatak ukakikaspati jan ukasti yaqhanakas temas ukanakas utjarakispawa. Radioteca ukax derechos humanos ukar yäqarakiwa, ukampirus discriminación, racismo, sexismo jan ukax homofomia ukanakat waraqatanakarux janiw siwa.\nKunapachati usuarios jupanakax registrado ukjamaxapxan ukhaxa, página de perfil ukarux mantañ atxiwa. Radioteca ukax un servicio opcional de transmisión paga ukjamas katuqarakispawa, ukjamarakiw estaciones de radio ukankar yanapt’aspa.\nUka sitio ukax Radialistas – Apasionadas ukat Apasionados ukatx Código Sur uka tamachäwinakat (organización) apnaqatawa ( administrado), ukax Quito, Ecuador uksanw jikxat’asi. Taqi ukax español arunkiwa, ukat jilpach apnaqirinakax (usuarios) Latinoamérica ukat España uksanakatawa, uka sitio ukax uraqpachan taqpach markachirinakatakiwa.


Deuteronomio 20 - Holy Bible [Aymara Bible 1997] - (Deu 20)\n“Cunapachatejj jumanacajj uñisirinacamampi nuwasiñatac mistuwayapjjäta, ucatsti uñjapjjäta jupanacarojj soldadonacapa caballonacar lat'jjatata, nuwasiñ carronacani, uqhamaraqui ejercitopas jumanacat sipansa juc'ampi waljani, ucapachajj jan jupanacaru ajjsarapjjamti; Egipto marcat irpsunipctam uca Tatitu Diosamaw jumanacampïsqui.\nCunapachatejj nuwasiñ horasajj purinini ucqhajj sacerdotejj takpach ejercitoruw parlani,\naqham sasa: ‘Ist'apjjam israelit jakenaca; jichhüruwa uñisirinacamampi nuwasipjjäta. Jan jumanacajj mayjt'asipjjamti, janirac ajjsarapjjamsa; janiraqui qhathatipjjamti ni sustjasipjjamsa,\njan ucasti jumanacan Tatitu Diosamaw jumanacampïsqui; ucatsti jupaw uñisirinacamampi nuwasiscani, jupanacarusti atipjapjjaraquïtawa’ sasa.\n“Ucjjarusti oficialanacaruw parlaraquini, aqham sasa: ‘Cawquïritejj jumanacata mä machak uta utachasqui, ucatsti janiraqui uca utan jaccchiti, ucasti sarjjpan utaparu, inampis jupajj guerran jiwaspa ucatsti yakha jakequi uca utapan utjasjjaspa.\nUqhamaraqui cawquïritejj jumanacat uvanac yapuchani, ucatsti janiraqui ucanacatjja mank'anquiti, ucasti sarjjpan utaparu, inampis jupajj guerran jiwaspa, uqhamata yakha jakequi uca uvanacapat mank'jjaspa.\nUqhamaraqui cawquïritejj casarasiñataqui parlatanïchi, ucatsti janiraqui casarascchiti, ucajj utapar sarjjpan, inampis guerran jiwaspa ucatsti yakhaqui parlatapampejj casarasjjaspa’ sasa.\n“Ucatsti oficialanacajj wastatwa ejercitorojj parlapjjani aqham sasa: ‘Cawquïritejj jumanacat ajjsarasqui, mayjt'atäscaraqui ucanacasti utapar sarjjapjjpan jan mayni jilanacapar llajllasiyañapataqui’ sasa.\nCunapachatejj oficialanacajj parlañ tucuyjjapjjan ucqhajj, capitananacaw ejerciton nayrakataparu sayt'asipjjani.\n“Cunapachatejj jumanacajj mä marcaru nuwantañatac jac'achasipjjäta ucqhajj, nayrakatajj sumancañjjatwa parlapjjäta,\nucatsti uca marcanquir jakenacatejj sumancaña munapjjani, marcarusa mantayapjjaraquïtam ucapachasti jupanacarojj wali ch'ama irnakañanac lurayasaw sirviyasipjjäta.\nUcampis jumanacampitejj jan sumancañ munapcani, ucatsti nuwasiña kalltapjjani ucqhajj, jumanacajj marcar muyuntasinwa nuwantapjjäta.\nTatitu Diosamaw amparanacamar catuyapjjtam, uqhamaw jumanacajj take jakenacapar jiwarayapjjäta.\nTake warminaca, wawanaca, uywanaca, take cunatejj marcan utjqui ucanacaw jumanacancani, ucatsti uñisirinacamat aparanipcta ucanacatwa Tatitu Diosamajj mank'ayaraquïtam.\nUca pachparacwa jumanacajj lurapjjäta cawquïri marcanacatejj jumanacat jayancapqui ucanacarojja, janiraquiw uca marcanacarus jakcattapjjätati.\nUcampis Tatitu Diosamajj churctam uca oraken marcanacapanjja janiw cunsa jacasquir jaytapjjañamäquiti,\njan ucasti takwa jan cunani t'unjanipjjañama, Tatituru sacrificio loktapcasmas uqhama; hititanacaru, amorreonacaru, cananeonacaru, ferezeonacaru, heveonacaru, jebuseonacaru, cunjämtejj Diosajj sawayapctam uqhama.\nUqhamata jan jumanacar uca ajjtascañ sarnakäwinacap yatichañapataqui, cunjämtejj diosanacaparu yupaychapqui, Tatitu Diosam contra jucha lurayasa.\n“Cunapachatejj jumanacajj mä marcar muyuntasin walja urunaca jarc'antapjjät ucapachajj, jan jumanacajj kokanacapjja hachampi tincurayapjjamti jan ucasti jumanacajj achunacapjja mank'apjjätawa; ucanacasti pampanquir kokanacäpjjewa, janiw arsusipcaspati jumanacan phat'antatajja.\nUcampis tincurayapjjasmawa cawquïri kokanacatejj jan frutanac achurïqui ucanacjja, uqhamaraqui cawquïri lawanacapatejj marcaru muyuntañatac munapjjasma ucanacjja, uca marcanacan t'unjatäñapcama.


Biblian profecianakapajj phoqasipuniwa. ¿Kawkïr profecianakas jichhürunakan phoqasiski?\nKunjamtï qalltan uñjaniwayktanjja, Delfos markankir yatiri sacerdoten jan sum yatiyatapatwa, Creso reyejj Persia markamp nuwasir sarasajj jupak atipjat uñjasïna. Ukampis Persia markan reyipat parliri mä profeciajja, kunjamtï Biblian siskäna ukhamapuniw phoqasïna.\nNiya 200 maranak nayraw Isaías profetajj kunjamsa Ciro reyejj wali chʼamani Babilonia markar tukjani uk mä profecian qellqäna, uka reyin sutipsa yatiyarakïnwa. Uka tiempotakejj janïraw Ciro reyejj naskänti.\nIsaías 44:24, 27, 28: “Tatitumajj, akwa arsu [...]. Nayajj jachʼa qotan umanakaparus ‘wañtʼam’ sarakiristwa, jawiranakapas jan umani tukpan sarakiristwa. Ciro reyirusti nayaw sarakta: ‘Jumaw awatirïtajja, kuntejj nayajj munkä ukwa jumajj lurarakïta’. Jerusalenarusti saraktwa: ‘Jumajj wasitat saytʼayatäjjätawa’. Templorusti saraktwa: ‘Cimientonakamajj uskutäjjaniwaʼ sasa”.\nHistoria toqet yatjjatiri Heródoto sat griego chachan arsutaparjamajja, Ciro reyin ejercitopaw Babilonia marka taypi paskäna uka Éufrates jawir maysar irpanukupjjäna. Ukhamatwa jawirnam paskatasajj Babilonia markar facilak mantapjjäna. Babiloniar tukjasinjja, Ciro reyejj ukan katuntatäpkäna uka judionakaruw Jerusalén markar kutʼjjapjjañapatak antutjjäna, ukhamat 70 maranak tʼunjat uñjaskäna uka Jerusalén mark mayamp saytʼayapjjañapataki.\nIsaías 45:1: “Tatituw Ciro chacharojj reyit uttʼayi, amparatwa katuraki markanakar atipjasin apnaqañapataki, reyinakarusti armanakapa aparañapataki. Tatituw Cirotakejj taqe markanakana punkunakapjja jistʼari, janirakiw khitimpis jistʼantaykiti”.\nMä arumajja, Babilonionakajj markan utjkäna uka jachʼa punkup jistʼantañwa armasipjjatayna, uknamwa Persia markan ejercitopajj mantatayna. Babilonionakatï kunsa Ciro reyejj amtaskäna uk yatipjjaspäna ukhajja, janiw jawirar mistkäna uka punkunak jistʼarat jaytapkaspänti. Jistʼantañ armasipjjatapatwa uka markajj qʼala tukjat uñjasïna.\nUka profeciajj Biblian utjki uka profecianakat mayakiwa, qellqatarjamaw phoqasirakïna. * Jaqenakajj kuntï jutïr urunakat yatiyapki ukjja kʼari diosanakap aytasisaw sapjje. Ukampis Biblian profecianakapajj cheqpach Diosatwa juti. Jupajj akham sänwa: “Nayaw taqe kunan tukusiñapsa, qalltatpach yatiyta, nayratpachrakwa kunatejj qhepat luraskani ukanaksa yatiytjja” sasa (Isaías 46:10).\nJehová cheqpach Diosakiw ukham yatiyaspa. Yatjjattʼat yaqhep jaqenakarjamajja, Diosan sutipajj “Jupaw taqe kunsa utjayi” sañwa muni. Ukajj kunatï jutïr urunakan paskani uk yatitapa, amtanakapsa phoqerïtapwa amuytʼayistu. Ukhamajj Diosan arsutanakapajj phoqasipuniniwa.\n¿KAWKÏR PROFECIANAKAS PHOQASISKI?\n¿Kunanaksa Bibliajj jichha urunakatak arsuwayi uk yatiñ munasmati? 2.000 maranak nayraw “qhepa urunakanjja chʼama tukuña jan wali tiemponakaw utjani” sasin Biblian qellqatäjjäna. ¿Kuna qhepa urunakatsa parlaski? Janiw aka oraqena ni jaqenakan tukusïwipat parlkiti, jan ukasti kunanakatï jaqerojj nayratpach tʼaqesiyki uka chʼajjwañanakana, kunayman jan walinakan tukusïwipatwa parlaski. “Qhepa urunakanjja” kunas pasañapa uka toqet parliri mä qhawqha profecianak uñjañäni.\n2 Timoteo 3:1-5: “Qhepa urunakanjja [...,] jaqenakajj akhamäpjjaniwa: jupanak pachpa munasirinaka, qollqe añcha munirinaka, jachʼa jachʼa tukurinaka, pʼeqe waytat sarnaqerinaka, Dios contra jaqe contra jan wal parlirinaka, awkiparus taykaparus jan istʼirinaka, jan yuspärasirinaka, jaqe masipar jaytanukurinaka, jan munasirinaka, jan kuna acuerdorus mantañ munirinaka, kʼarintirinaka, munañapampi apnaqayasirinaka, qhorunaka, kunatï walïki uk uñisirinaka, amigonakaparus jan wal luririnaka, jan amuytʼañ munirinaka, jachʼañchasirinaka, Diosar munasiñat sipansa pachpa munañapak thaqerinaka, Dios chuymäpkaspas ukham tukurinaka, janirak ukarjam sarnaqerinaka”.\nUkham jaqenakajj sapürutjamaw jukʼamp utji. ¿Janit jachʼa jachʼa tukuri, jupapachpatak llakisiri, jan ukajj qollq wal muniri jaqenak taypin jaktanjja? ¿Janit jaqenakajj nayra tiempot sipansa munañap lurasiñap jukʼamp muniri, mä acuerdorus jan mantañ muniri ukhamäpki? Wawanakajj awk taykapar jan istʼirïpjjewa, jaqenakajj Diosar thaqañat sipansa jañchin munañapakwa thaqapjje. Ukham jaqenakajj sapürutjamaw jiljjattaski.\nMateo 24:6, 7: “Jumanakajj guerranakatwa istʼapjjäta [...]. Mä jachʼa markajj yaqha jachʼa marka contraw sartani, mä gobiernosti yaqha gobierno contrarakiw saytʼani”.\nYatjjatasiwayki ukarjamajja, guerranaka chʼajjwañanak utjatap laykojj 1914 marat aksarojja, 100 millón jila jaqenakaw jiwapjje. Ukham guerranakan walja jaqenak jiwapjjatapajj wal familiaranakapar jachayi. Ukhamäkchisa, guerranakajj utjaskakiwa.\nMateo 24:7: ‘Manqʼat pistʼañanakaw utjani’.\nPrograma Mundial de Alimentos ukarjamajja, “oraqpachanjja taqenitakiw manqʼajj utjaski, ukampis 815 millón jaqenakaw jan manqʼat ikipjje, mä arunjja sapa llätunkanit mayniw jan manqʼat uñjasi. Sapa kimsanitsti mayniw manqʼatjam usuntaraki”. Amuyatajja, oraqpachan 3 millón jila wawanakaw manqʼatjam sapa mara jiwapjje.\nLucas 21:11: “Jachʼa terremotonakaw utjarakini”.\nSapa maraw 50.000 terremotonakajj qhana amuykay pasi, ukanakat 100 terremotonakaw utanaksa edificionaksa qʼal allthapiraki. Niya sapa mararakiw mä jachʼa terremotojj utji. 1975 marat 2000 marakamajja, 471.000 jaqenakaw terremotonakan jiwapjje.\nMateo 24:14: “Reinon aka suma yatiyäwinakapajja aka oraqpachanwa yatiyasini, ukhamat taqe markanakan yatipjjañapataki. Ukjjaruw akapachan tukusiñapajj jutani”.\nJehová Diosan Testigonakapajj 8 millonatsa jiläjjapjjewa, jupanakaw Diosan Reinopat 240 jila markanakan yatiyasipki, mä arunjja aka oraqpachanwa jachʼa markanakansa, jiskʼa markanakansa, montenakansa, qollunakansa yatiyasipki. Mateo 24:14 qellqatarjamajja, oraqpachan yatiyasjjatap Diosajj uñjani, ukhaw “akapachan tukusiñapajj jutani”. Ukhamajj niyaw jaqenakan apnaqat gobiernonakajj tukusjjani, Diosan Reinopakiw oraqpach apnaqjjani. ¿Diosan kuna promesanakapas uka Reinon phoqasini? Uk yatiñatakejj aka revista liytʼaskakim.\n^ Párrafo 8 “Mä profecian phoqasitapa” siski uka yatichäwi uñjjattʼäta.


Génesis 46 - Holy Bible [Aymara Bible 1997] - (Gén 46)\nIsraelasti take cunatejj jupan utjcän ucanacampiw sarjjarunjje. Beerseba chekar purinisasti Isaac awquipan Diosaparuw mä sacrificio loktäna.\nUca arumasti Diosajj Israelarojj mä visionan uñstäna, Jacob sutipat jawsasa. Ucat Jacobojj saraquïna: —Acancasctwa, Tata —sasa.\nDiosasti juparojj saraquïnwa: —Nayajj Diosätwa, awquiman Diosapätwa. Egiptor sarañjja jan ajjsaramti, ucanwa nayajj wawanacamarojj mä jach'a marca tucuyä.\nNayaw jumampi chica Egiptor sarascä; naya quipcaraquiw wawanacamarojj ucat irpsunjjä. Uqhamarusa, jiwjjäta ucapachasti Joseajj jumamp chicäscaniwa —sasa.\nUcjjarusti Jacobojj Beerseba chekatjja sarawayjjänwa. Israelan yokanacapasti, awquiparusa, wawanacaparusa, uqhamarac warminacaparusa, cuna carronactejj faraonajj apaycän ucaruw apjjatanjjapjjäna.\nJacobompi, take familianacapampisti Egiptoruw sarjjapjjäna, uqhamaraquiw take ovejanacapsa, vacanacapsa, uqhamarac take cuntejj Canaán oraken jicjjatapcatayna ucanacwa apasjjapjjäna.\nTake yokanacapasa, phuchanacapasa, allchhinacapasa, jupampi chicaw sarjjapjjäna.\nAcanacaw Egiptor sarapcänsa ucanacan sutinacapajja, Jacobompi wawanacapampi sarjjapjjän ucanacajja: Jacobon jilïri Rubén yokapa.\nRubenan wawanacapa: Hanoc, Falú, Hezrón, Carmi ucanaca.\nSimeonan wawanacapasti: Jemuel, Jamín, Ohad, Jaquín, Zohar, Saúl ucanaca, acnïristi mä cananea warmin wawapänwa.\nLevïn wawanacapasti: Gersón, Coat, Merari ucanaca.\nJudän wawanacapasti: Er, Onán, Sela, Fares, Zara ucanaca. (Er, uqhamarac Onán sisqui ucanacasti Canaán orakenwa jiwjjapjjäna). Faresan wawanacapasti: Hezrón, Hamul ucanacänwa.\nIsacaran wawanacapasti: Tola, Fúa, Job, Simrón ucanacänwa.\nZabulonan wawanacapasti: Sered, Elón, Jahleel ucanacänwa.\nAcanacasti Jacobompina Leampina wawanacapänwa, uqhamarac Dina satäqui ucas wawaparaquïnwa, aca wawanacasti nacipjjänwa cunapachatejj Jacobojj Padan-aram sisqui ucsan utjcän ucapacha. Take wawanacapasti chacha, warmi jacthapitajja quimsa tunca quimsani jakenacänwa.\nGad sisqui ucan wawanacapasti acanacänwa: Zifión, Hagui, Ezbón, Suni, Eri, Arodi, Areli, ucanaca.\nAser chachan wawanacapasti: Imna, Isúa, Isúi, Bería, uqhamarac mayni cullaca Sera sat sutini. Berían wawanacapasti: Heber, Malquiel ucanacänwa.\nAcanacajj Zilpajj Jacobotaqui wawachcän ucanacänwa. Jupasti cuntejj Labanajj Lea phuchapar churcataynajj uca esclavänwa. Ucan wawanacapasti takpachanejj tunca sojjtani jakenacänwa.\nJacobon Raquel warmipan wawanacapasti: José, Benjamín ucanacänwa.\nJosean wawanacapasti Asenat warmimpejja acanacänwa: Manasés, Efraín ucanaca. Jupanacasti Egipton nacirïpjjänwa. Asenat warmisti Potifera sat On sacerdoten phuchapänwa.\nBenjaminan wawanacapasti: Bela, Bequer, Asbel, Gera, Naamán, Ehi, Ros, Mupim, Hupim, Ard ucanacänwa.\nUcanacasti Raquelan wawanacapänwa Jacobompina, takpachanisti tunca pusinïpjjänwa.\nDan sisqui ucan yokapasti Husim satänwa.\nNeftalí ucan wawanacapasti: Jahzeel, Guni, Jezer, Silem ucanacänwa.\nUcanacasti Bilha warmejj Jacobotaqui wawachcataynas ucanacänwa. Jupasti Labanajj Raquelar churcataynas uca esclavänwa, wawanacapasti takpachanejj pakallkonïnwa.\nJacobompi chica Egiptor purinipcän uca jakenacasti takpachanejj sojjta tunca sojjtani jakenacänwa, warminacampi wawanacampisti janiw jaqhutäcaraquïnti. Ucanacasti Jacobon familianacapänwa.\nJosean wawanacapasti paninïnwa, jupanacasti Egipton nacipjjaraquitayna. Uqhamasti Egiptorojj Jacobon familiapajj pakallko tunca jakenacaw takpachanejj purinjjäna.\nJacobosti nayrakatajj Judá ucaruw qhiti Josear uñjir sarañapataqui, uqhamat Joseajj Gosén sisqui uca chekar catokeri jutañapataqui. Cunapachatejj Gosén sisqui uca chekar purjjapjjän ucqhasti,\nJoseajj ordenaraquïnwa mä carro jupatac waquichapjjañapataqui awquipar catoker sarañapataqui. Cunapachatejj jiquintasipjjän ucqhasti awquiparojj khomantasïnwa, ucatsti jaypacharaquiw uqham awquipar khomt'ata jachäna.\nUcat Israelajj Josearojj saraquïna: —Jichhajj jumar nayrajjampi uñcatasajja, uqhamarac jacasquir jumar jicjjatatajj laycojja, ¡puedjjtwa jiwjjascañjja! —sasa.\nJoseasti awquiparu, uqhamarac take familiaparojj saraquïnwa: —Faraonampi jiquisiriw sarä jumanacan purinitam yatiyañataqui. Awquejjampi, jilanacajjampi, uqhamarac take familianacapampisti Canaán oraken jaccasina nayampi jaquiriw jutjjapjje,\nuqhamarac take ovejanacapsa, vacanacapsa, uqhamarac take cunatejj jupanacan utjqui ucanacsa apasinjjapjjataynawa, jupanacan irnakañapasti ovejanac, uqhamarac uywanac awatiñawa —sasaw saraquï—.\nCunapachatejj faraonajj jawsasin jisct'apjjätam: ‘¿Cunan irnakerïpjjtasa?’ sasajja,\nucapachasti jumanacajj sapjjamaya: ‘Nanacajj oveja awatirïpjjtwa nayra tiempotpacha’ sasa. Uqhamatwa Gosén sisqui ucsa tokenacar jacasiñataqui kheparjjapjjäta. Egipcionacasti janiw oveja awatirinacampi mayaqui jacapjjam satäquiti.


Bible in one year - Aymara Bible 1997 - February 22\n1. Tatitusti Moisesaruw parläna; aqham saraquïnwa:\n2. “Acanacaw yatichäwinacajja mä lepra usuni jakena k'omachasiñap tokenacatjja: usut jakesti sacerdoten nayrakataparu irpatäniwa,\n3. sacerdotesti uca jakjja campamentot ankäjjaruw irparaquini, usupa uñjjatañataqui. Sacerdotetejj uca lepra llagan c'umarachasjjatapa uñjani ucapachasti,\n4. uca k'omachasiri jaketaquejj pä jamach'inaca aptayanini, uca jamach'inacasti k'oma jamach'inacäñapawa, cedro maderampi, mä wila telampi, hisopompi cuna;\n5. saraquiniwa: mä jamach'jja uca ñek'e phuqhu patjjaruw jiwayäta, uca phuqhusti jalsur phuch'ut aptanita umaniraquïniwa, sasa.\n6. Ucat jacasquiri jamach'i caturaquini, cedro maderampi, wila telampi, uqhamarac hisopo alimpi. Jiwat jamach'in wilapjja, phujut aptanit umaruw ch'akarayaraquini, take uca yänacampi, jacasquir jamach'impjja uca wila umaruw chilltaraquini.\n7. Ucatsti cawquïri jaketejj uca lepra usut k'omachatäcani ucarusti pakallko cutiw uca wila umampi ch'allt'araquini, ucat k'omat khanañchjjaraquini. Jacasquiri jamach'irusti antutnucjjaraquiniwa.\n8. “Uca k'omachasiri jakesti isinacapjja t'ajjsokasjjañapawa, jupa pachpasa jarekasjjañaparaquiwa, uqhamarac k'alwa ñic'utapsa mururasiñaparaqui, uqhamat k'oma uñjasjjañapataqui. Uca khepatsti puedjjaraquiniwa campamentoru mantawayjjaña, ucampisa pakallko urunacampiw carpapat ankäjjana jacaraquini.\n9. Pakallko urunaca phokhasjjepansti k'alwa ñic'utapjja mururasjjaraquini, uqhamaraqui sunqhanacapsa, nayra phichhunacapsa, janchipan utjqui uca t'awranacsa k'alwa qhitsusiraquini, uqhamarac isinacapsa t'ajjsurasjjaraquini, jupa quipcasa jarekasjjaraquini, ucapachaw k'omachata uñjasjjaraquini.\n10. “Quimsakallko ururusti pä orko ovejanaca caturaquini, uca ovejanacasti k'oma ovejanacäñaparaquiwa, uca quipcaraqui mä kachu ovejampi, ucasti mä maranïñapawa jan cuna camacht'ataraqui; uqhamarac sojjta kilo chicatani suma jac'umpi, uqhamata granonacat mä suma ofrenda loktañataquisti, aceitempi chaputäñaparaquiwa, ucjjarusti niya chicat litro aceitempi cuna.\n11. Cawquïri sacerdotetejj k'omachcani ucasti, cawquïri jaketejj k'omachatäcani ucarojj uqhamaraqui take yänacapampirusa Tatitumpi Jiquisiñ Carpäquisa uca nayrakataruw uchani, Tatitun nayrakataparu;\n12. ucat uca ovejanacat maynïri caturaquini, uca chicat litro aceitempi chicwa loktjjaraquini, jucha luratat mä sacrificiöcaspas uqhama, uqhamat Tatitun nayrakataparu uñstayasa.\n13. Uca orko ovejsti cawqhatejj sacrificiot loktañataqui uywanaca qharinucuña chicajj yakhachatäqui ucqhanwa qharinucjjañaparaqui. Jucha luratata sacrificio loktäwisti sacerdotetaquïniwa, uqhamarac pantjasïwi juchat loktatasa sacerdotetaquiraquïniwa, ucanacajj mä sinti kollana yänacätap laycu.\n14. “Uca khepatsti sacerdotejj jucha luratat loktatäcänsa ucanacat mä juc'a wila aptaraquini, ucatsti cawquïri jaketejj k'omachasisqui ucaruw jawt'araquini, cupi jinchuta, uqhamarac cupi amparapan tayca luc'anaparusa, uca quipcaraquiw cupi cayupan tayca luc'anaparusa jawt'araquini.\n15. Ucat mä juc'a aceite aptaraquini, ucatsti uca aceitjja ch'eka amparaparuw warjjataraquini;\n16. uca cupi amparapampiw luc'anapa uca aceitempi jawt'araquini, ucat uca pachpa luc'anampiw pakallko cuti ch'allt'araquini, Tatitun nayrakatapana.\n17. Cuna aceitetejj amparapan jilt'cani ucatwa sacerdotejj mä juc'a aptaraquini, ucatsti cawquïri jaketejj k'omachasisqui ucaruw cupi jinchuta jawt'araquini, uqhamarac cupi amparapan tayca luc'anapatsa, uca quipcaraqui cupi cayupan tayca luc'anapatsa, uqhamarac cawquïri wilatejj jucha luratat sacrificio loktatäcän ucjjarusa.\n18. Ucat uca aceite jilt'sti cawquïri jaketejj k'omachasisqui ucan p'ekepjjaruraquiw jawsjjani. Uqhamatwa sacerdotejj uca jaketaquejj juchat pampachatäña jicjjatani.\n19. Ucatsti sacerdotejj janc'aquiw cuna sacrificiotejj juchat loktatäqui uca loktjjaraquini, uqhamat cawquïri jaketejj k'omachasisqui ucan k'omäñapa jicjjatasa, k'añütap laycu; ucjjarusti cawquïri uywatejj k'ala naqhantayatäcani ucwa sacrificiot loktjjaraquini,\n20. ucsti altarjjaruraquiw loktaraquini, granonacat ofrenda churatäquis ucanacampi chica. Uqhamatwa sacerdotejj uca jaketaquejj juchat pampachatäña jicjjatani, uca jakesti k'omawa uñjasjjaraquini.\n21. “Cawquïri jaketejj usutäcani ucatejj pobrëni, janiraqui take ucanacataqui kollkepajj utjarapcaniti ucapachasti mä orko oveja jucha luratata sacrificio loktañataqui apanini, ucatsti mä suma ofrendäcaspasa uqhamwa loktaraquini juchanacapat perdón jicjjatañataqui, ucjjarusti pä kilot mä juc'ampi jilt'ata suma jac'u apaniraquini, aceitempi chaptata, ucanacajj granonacat mä ofrenda loktäwïcaspas uqhama, niya chicat litro aceitempi,\n22. pä palomampi jan ucajj pä palom wawampsa, kawkhatejj kollkepajj utjarapqui uqhamarjama; maya jucha luratata sacrificio loktatäcaspas uqhama, maysti takpacha nact'ayaña ofrendäcaspasa uqhamaraqui.\n23. Quimsakallko ururusti take ucanacwa sacerdoten ucaru aparaquini; uqhamat jupajj k'omachata jicjjatasiñapataqui; take ucanacsti Tatitun nayrakatapanwa catuyaraquini, Tatitumpi Jiquisiñ Carpäquis uca nayrakatana.\n24. Sacerdotesti, cawquïri ovejatejj jucha luratat sacrificio loktañataqui waquichatäqui uca caturaquini, uqhamarac uca niya chicat litro aceitenacsa, ucatsti ucanacjja Tatitun nayrakataparuw uñstayjjaraquini, mä suma ofrendäcaspas uqhama;\n25. cawquïri ovejatejj juchata loktatäcani ucwa qharinucuraquini, ucat uca ovejan wilapat mä juc'a aptaraquini, ucatsti cawquïri jaketejj k'omachasisqui ucan cupi jinchupatwa aynach toketa jawt'araquini, uqhamarac cupi amparapan tayca luc'anapatsa uca quipcaraqui cupi cayupan tayca luc'anapatsa;\n26. ucatsti ch'eka amparaparu mä juc'a aceite warjjataraquini,\n27. cupi luc'anampiw pakallko cuti Tatitun nayrakatapan uca aceitempi ch'allt'araquini.\n28. Uqhamaraquiwa, cawquïri jaketejj k'omachasisqui ucarusti cupi jinchuta jawt'araquini, uqhamarac cupi amparapan tayca luc'anapatsa, uca quipcaraqui cupi cayupan tayca luc'anapatsa, cawqharutejj jucha luratat sacrificio loktata wilampi jawt'cänjja uca quipca chekaruw jawt'araquini.\n29. Ucat aceite jilt'sti sacerdotejj cawquïri jaketejj k'omachasisqui ucan p'ekepjjaruwa jawsuraquini, uqhamat uca jakejj Tatitut juchanacapat pampachatäña jicjjatañapataqui.\n30. Ucjjarusti sacerdotejj maynïri paloma jan ucajj mä palom wawsa loktjjaraquini, cunjämarutejj k'omachasiri jakejj apancani uqhamarjama.\n31. Maynïr palomjja jucha luratat sacrificio loktäwïcaspasa uqhamwa loktaraquini, maynïri palomsti k'ala naqhantayaraquïni, granonacat ofrenda loktasqui ucanacat sipansa. Uqhamatwa sacerdotejj cawquïri jaketejj k'omachasisqui ucataquejj juchanacapat perdón jicjjatani.”\n32. Take ucanacawa yatichäwinacajj cawquïri jakenacatejj lepra usu llaganacani uñstcani ucanacataquejja, cawquïrinacatejj k'omachasïwipanjja jan walja ofrendanaca churirjamäpqui ucanacataquejja.\n33. Tatitusti Moisesampiru, Aaronampiruw parläna; aqham saraquïnwa:\n34. “Cunapachatejj jumanacajj Canaán orakeru mantjjapjjäta, cawquïri oraktejj nayajj jumanacaru herenciata churapjjsma ucaru, ucat nayajj mä usu apayanipjjaraquirisma cawquïri utjjarusa uca orakenjja,\n35. uca utanisti sacerdoter uñjiriw sarani, ucatsti saraquiniwa: ‘Utajjanjja mä usjamaquiw uñsti, inas leprächi’ sasa.\n36. “Sacerdotesti janïra uca utar mantcasajja, saraquiniwa takeniw uca utatjja mistjjañapa, uqhamat cawquïrinacatejj ucan jacapqui ucanacajj jan k'añu uñjasipjjañanacapataqui, uqhamaraqui take cunanacatejj uca utan utjqui ucanacasa jan k'añu uñjasiñapataqui. Ucatwa sacerdotejj uca uta uñjiri mantaraquini, uqhamarac uca usu uñjjataraquini.\n37. “Uca uta uñjasatejj sacerdotejj amuyaraquini, uca perkanacanjja manchanaca utjatapa uca manchanacasti ch'ojjñätapa jan ucajj wilätapsa, ucampisa perkanjja juc'ampi mankharu mantatätaparaqui,\n38. ucapachasti uca utatjja mistunjjaniwa, ucampisa utanirojja saraquiniwa uca utajj pakallko urunacaw jist'antatäñapa.\n39. Pakallko ururuw sacerdotejj cutt'awayaraquini uca manchanaca uñaquipañataqui, uca manchanacatejj uca uta perkanjja juc'ampi akatatatächejja, ucapachasti,\n40. saraquiniwa: cawquïri kalanacatejj manchanacani uñstqui ucanac apsupjjaraquim, ucatsti uca kalanacjja cawqhatejj k'añu chekäqui ucawjaruw willtanipjjaraquim, campamentot ankäjjaru;\n41. uca quipcaraquiwa saraquini uca utan perkanacapajj k'ala q'issutäñapawa, uqhamarac uca perkan lak'anacapasti marcat ankäjjaru cawqhatejj k'añüqui uca chekaru apanucunitäjjañapawa, sasa\n42. Uqhamasti cawquïri kalanacatejj apsutäcäna uca lantisti yakha kalanacaw uscutäjjaraquini, uca quipcaraqui q'isuratäcän uca perkasti yakha ñek'empiw lluch'sjjaraquini.\n43. “Uqhama kalanacasa apsutäjjatapatjja, perkasa q'issutäjjatapatjja, uqhamaraqui wasitat uca perkasa lluch'sutäjjatatjja,\n44. sacerdotejj wasitatwa uca uta uñjiri mantaraquini. Uca usutejj wasitat uca utan akatatatächejja, ucajj sañ muni jan wali usunïtapa, uca utasti janiw k'omäcjjaraquiti.\n45. Uqhamasti uca utajj allinucutäñapawa, uca lak'anacasti marcat ankäjjaru apanucutäjjañaparaquiwa, mä k'añu chekawjaru.\n46. Cawquïritejj uca utaru mantcani, sacerdotejj jist'antaycatayna uca urunacanjja, uca jakesti jayp'ucama k'añut uñt'atäniwa.\n47. Cawquïritejj uca utan iccani jan ucajj mank'caraquinisa ucasti isinacapjja t'ajjsokasjjañapawa, uqhamaraqui k'omachasjjañapawa.\n48. “Sacerdotetejj uca utaru uñjiri mantasinjja, cuna kalanacatejj apsutäcjjäna, uqhamarac perkasa wasitat lluch'sutäjjäna uca khepata, ucatsti sacerdotejj amuyaraquini uca usojj jan juc'ampi akatatatapa, ucapachasti khanañcharaquiniwa uca utajj k'omäscatapa, uca usojj tucusjjatap laycu.\n49. Uca uta k'omachañataquisti pä jamach'i caturaquini, cedro maderampi, uqhamarac mä wila telampi, hisopo alimpi.\n50. Uca jamach'inacatsti maynïrwa jiwayaraquini mä ñek'e phucjjaru, uca phuqhusti phuch'ut aptanita umanïñaparaquiwa.\n51. Ucat aptaraquini cedro, hisopo alimpi, uqhamarac wila telampi, cawquïri jamach'itejj jacasqui ucampi, ucat take ucanacsti jiwat jamach'in wilapampi uqhamaraqui uca jalsur wila umaruw chilltaraquini ucatjja utaru pakallko cuti ch'allsuraquini.\n52. Uqhamwa uca utjja k'omachani uca jamach'in wilapampi, uqhamarac jalsu umampi, jacasquiri jamach'impi, cedrompi, hisopompi, uqhamaraqui wila telampi.\n53. Uca khepatsti jacasquiri jamach'irojja antutjjaraquiniwa, marcat ankäjjaru, uqhamatwa phokharaquini cunatejj uca uta k'omachañataquejj munasqui ucanacampejja.”\n54. Take ucanacawa yatichäwinacajja cawquïri lepra usunacatejj, jan ucajja tiña sat usunacasa uñstani ucanaca k'omachañataquejja.\n55. Isinacana uñstani jan ucajj utanacansa uñstani ucapachajja,\n56. uqhamarac cawquïri p'usunacatejj uñstani, jan ucajj janchis phallarani, jan ucajj manchanacasa janchin uñstani ucapachasa,\n57. uqhamat yatisiñapataqui cunatejj k'omäqui, uqhamarac cunatejj k'añüqui ucsa. Aqhacamaw yatichäwinacajja cuna lepra usunacatejj uñstcani ucanaca toketa yatichäwinacajja.\n1. Tatay, chekaparuy uñjita, jacañajjajj jan camscayawa. Tatay, jumaruw takpach chuymamp iyawssma,\n2. chuymajjaruy uñantam, take lup'itanacajjar yant'am, chuymajj mankhan amtatanacajjarus uñantaraquim;\n3. qhuyapayasiñamajj nayampïsquiwa, nayasti arunacamat jan jithektasaw sarnakta.\n4. Janiw c'ari jakenacampejj kont'ascti, janiraquiw ch'ojjña chuyman jakenacampis chicachascti;\n5. ñankha lurir jakenacan tantachasïwinacaparojj uñistwa, janipuniw ñankha luririnacampejj utjascti.\n6. Asqui jakjjaruwa Tatitun bendicionanacapajj juti, ucampis ñankha jakerusti jan wali luräwinacawa aynacht'ayi.\n7. Asqui jaketjja suma amtañaw utji, ucampis ñankha jakerojja mäquiwa armatäjje.\n20. Uca khepatsti Jesusajj discipulonacapampiw utar jutjjäna. Jakenacasti wasitatarac phokhantanipjjäna, janiraquiw mank't'asiñjamäcänsa.\n21. Uc yatisinsti Jesusan familianacapajj jupar irpjjañataquiw jutapjjäna: “Lokheptjjataynawa” sasa.\n22. Jerusalenat jutiri ley yatichirinacajj sapjjaraquïnwa: “Aca jakejj Beelzebú jilïr ajayun mantatäpachawa, ucatpï ajayunacarojj jakenacat alissojja” sasa.\n23. Ucatsti Jesusajj jupanacar jawsasinjja uñtasïwinac tok khanañchäna: —¿Cunjämaraqui supayasti jupapachparusti jakonucusispasti?\n24. Mä marcantejj jilïrinacajj walja jaljtäwiru t'akjtaspajja ucat jupanaccam nuwasipjjaraquispa ucqhajja, uca marcajj janiw jayataquïcaspati.\n25. Mä familiatejj jaljtaspajja, uca familiajj janiw jaypachatac sayt'apcaspati.\n26. Supayatejj jupa contra sayt'asispajja, janiw sayt'caspati, jan ucasti tucusispawa.\n27. “Janiw qhitis mä ch'aman jaken utapar mantasinjja yänacapjj aparcaspati, janïr jupar ñach'antcasajja. Utanir ñach'antjjaspa ucqhaquiw yänacapjja aparaspa.\n28. “Khanacwa sapjjsma, jaken take juchanacapasa, arsutanacapasa perdonataquïspawa.\n29. Ucampis qhititejj Kollan Ajayu contra arunaca parlcani ucarojja, janipuniw perdonatäcaniti, jan ucasti wiñayataquiw juchañchatäni.”\n30. Uqhamwa Jesusajj arsüna, “Ñankha ajayun mantataw” sapjjatap laycu.\n31. Uqhamäquipanwa Jesusan taycapampi jilanacapampejj purinipjjäna. Jupanacasti Jesusarojj ankäjjatacwa jawsayapjjäna.\n32. Jesús jac'an kont'atäpcäns ucanacajj juparojj sapjjänwa: —Taycamampi jilanacamampiw ankan jawsasipctam —sasa.\n33. Jesusasti jupanacarojj sänwa: —¿Qhitiraqui taycajjasti, jilanacajjasti? —sasa.\n34. Uc sasinsti jupamp chic kont'atäpcänsa ucanacar uñcatasinjja sänwa: —Acanacaw taycajjasa, jilanacajjasa.\n35. Qhitinacatejj Diosan munañapa phokhapquejja, ucanacaw jilajjasa, cullacajjasa, taycajjasa —sasa.


Jueces 6 - Holy Bible [Aymara Bible 1997] - (Jue 6)\nIsraelitanacasti Diosan uñjcatajja cunayman jan walinacwa lurapjjäna. Ucatsti Diosajja pakallko maranacawa madianitanacan apnakatäñaru catuyäna.\nUcampis madianitanacana wali t'akhesiyata uñjasisasti, israelitanacajj ajjsarañatjja imantasiñwa lurasipjjäna kollunacaru, orak p'iyanacaru, yakha jan uñjcañ chekanacaru jan jicjjatayasiñataqui.\nUcampis cunapachatejj israelitanacajj cunsa yapuchasipcäna ucqhajja madianitanacasa, amalecitanacasa, uqhamarac inti jalsu toket jutiri jakenacasa nuwantapjjänwa.\nJupanacasti israelitanacan orakeparu jutasinjja, yapunaca tucjapjjäna Gaza sata chekacama. Israelitanacataquisti janiwa cuna mank'añsa jaytapcänti, ni ovejanaca, ni vacanaca, ni asnonacsa.\nJupanacasti utanacapampi, uqhamarac walja uywanacapampi jutasinwa take cunanaca tucjayapjjäna. Walja camellonacampi jutasinsti, walja t'ijut'ijunacjamaw jutapjjäna.\nUqhama madianitanacan luratasti, israelitanacajj wali pist'ayasiñanwa jacasipjjäna, ucatsti Diosaruwa yanapa mayisipjjäna.\nCunapachatejj israelitanacajj Diosaru arnakasipjjäna madianitanacat khespiyañapataqui ucqhajja,\nDiosasti mä profeta qhithäna, ucatsti sänwa: “Israelan Dios Tatitupajj aqham siwa: ‘Nayawa jumanacarojj Egipto marcata irpsunipjjsma, cawqhantejj t'akhesisa sirvisina jacapcäyäta ucatjja.\nJaniwa egiptonquir jakenacatacjja khespiyapcsmati jan ucasti take jumanacar t'akhesiyirinacatwa khespiyapjjsmajja. Jupanacarusti jumanacan uñjcatawa alisnuctjja, uqhamaraqui orakenacapsa jumanacaruraqui churapjjaracsma, sasa.\nUcatsti sapjjaracsmawa: ‘Nayätwa jumanacan Diosamajja, uca laycusti janiwa amorreonacan diosanacaparojj ajjsarapjjätati, cawquïr orakentejj jichhajj jacapcta ucanjja; sasa. ‘Ucampis jumanacajj janiw ist'apquistati’ ” sasa.\nUcatsti Diosana mä angelapajj jutasinjja Ofra sat chekansti encina sat koka patjjaruw kont'asïna. Aca orakesti Joás sat chachancänwa, jupajj Abiezer sat familianquirïtap laycu. Gedeón sat Joás sat chachan yokapasti mä jamasa chekanjja trigo thalascäna, cawqhantejj uvanaca taquipjjerïcäna vino lurañataqui ucqhana, jani madianitanacampi uñjayasiñataqui.\nDiosan angelapajj uñstasinjj sänwa: —¡Diosajj jumampïsquiwa, ch'amani, jan ajjsarir jake! —sasa.\nUcatsti Gedeonajj saraquïnwa: —Tata, perdont'ita, Diosatejj nanacampïscchi ucajja, ¿cunatsa aqhama jan walt'añanacajj juti? ¿Cawquinquisa take milagronaca luratanacapajja, cawquïr luratanacapatejj nanacan nayra awquinacajjajj parlapquitu Diosawa Egipto marcatjja irpsunistu sasa ucajja? Diosasti nanacat armt'asisa apanucusasti madianitanacana t'akhesiyatäñaruw catuyapjjetu —sasa.\nDiosasti uñcatasinjja sänwa: —Kawkhatejj ch'amamajj utjqui ucampi israelitanac khespiyir saram madianitanacan t'akhesiyatäñata. Nayawa jumarojj qhithascsma —sasa.\nUcampis Gedeonajj wastatampiw saraqui: —Tata, mayampiw achict'assma perdont'aquitaya, ¿cunjämarac nayasti israelitanacar khespiyiriststi? Nayana familiajjasti wali pobrequiwa Manasés sat tribu taypinjja. Uqhamarac nayajj sullcaquïtwa familiajj taypinjja —sasa.\nDiosasti sascaquïnwa: —Lurätawa, nayawa jumampiscäjja jumasti atipjätawa madianitanacarojja cunjämtejj qhitisa mä sapa jakeru atipjqui uqhama —sasa.\nGedeonasti wastatampi sascaquïnwa: —Nayatejj juman qhuyapt'ayasiñama jicjjatsta ucajja, mä uñacht'äwi churita chekpachana jumajj nayampi parlatama yatiñajjataqui.\nTata, achict'assmawa janiquiy acat sarcamti nayan cutt'aniñajjcama, nayasti muntwa jumaru mä ofrenda loktaña —sasa. Diosasti saraquïnwa: —Nayasti acata suyämawa cutt'aniñamcama —sasa.\nGedeonasti sarasinjja waquicht'anïnwa mä cabrito, uqhamarac pä tunca libra jac'utsti jan levaduran t'ant'a. Ucatjja aychanacjja mä canastaruw uchäna, caldsti mä phuqhururaqui. Uqham waquicht'awayasinsti cawqhanccäntejj angelajj ucqharuw apäna loktañataqui.\nDiosan angelapasti saraquïnwa: “Aychanacampi, jan levaduran t'ant'anacampjja mä kala janqha patjjaru ucham, ucjjarusti caldompiraqui waraquipam” sasa. Ucatsti Gedeonajj cunjämtejj angelajj sisqui uqhamwa luräna.\nUcat angelajja aychanacampiru, t'ant'anacampirojj amparapancqui uca thujrumpiw ayjjatäna, ucatsti uca kala janqharatjja ninaw mistsunïna aychanacsa, t'ant'anacsa take naqhantäna. Uccañcamasti Diosan angelapajj Gedeón jac'atjja chhactawayjjänwa.\nGedeonajj Diosan angelapätapa amuyasinsti sänwa: —¡Dios Tata! ¡Nayasti Diosan angelaparojj ajanuy ajanuw uñcatjja! —sasa.\nDiosasti saraquïnwa: —Jan ajjsaramti, janiw jiwcätati. Nayana samarañajja catokam —sasa.\nUcatsti Gedeonajja mä altarwa Diosataqui waquicht'i ucarusti suticharaquïnwa “Diosawa samarañajja” sasa. Aca altarasti Ofra marcancasquiwa, Abiezer sat familian marcapana.\nUcampis uca arumpacharaquiw Diosajj, Gedeonaru saraquïna: —Awquiman vacanacapatsti mayïri orko vaca catum, maysti pakallko marani orko vacäquis ucaraqui, ucjjarojj awquimana Baal sat diosapan altarapa allthapiraquim, uqhamarac uca Baal diosan altarapa jac'ancqui uca koksa qhuchthapiraquim.\nSayt'asiñ kollu patansti Diosamataqui mä altara luram. Ucatsti payïri orko vaca catusinsti uca patjjaru mä wilanchäwi sacrificio loktita. Qhuchthapcta uca ajjsarata koka lawanacampiw loktitäta —sasa.\nUcatsti Gedeonajj tunca sirvirinacapampejj cunjämtejj Diosajj sisqui uqhamaruw luräna. Jupasti janiw urojj lurcänti jan ucasti arumaquiw luräna awquipana familiaparu, uqhamarac marcanquir jakenacaru ajjsarasina.\nKhepa arumarji khantatisti marcanquir jakenacajj sartasinsti uñjapjjänwa Baal sat diosan altarapajja allthapita, uqhamaraqui uca altara jac'ana ajjsarata kokasa qhuchthapita uqhama. Uca quipcaraqui uñjapjjänwa machak altararu mä orko vaca sacrificio loktata.\nUcatsti maynit maynicamaw jisct'asipjjäna: “¿Qhitisa uqhama lurpacha?” sasa. Ucampis wali thakhasa jiscjjatasinjja yatjjatapjjänwa Joás sat chachan Gedeón yokapa luratapa ucatsti sarapjjänwa Joasan uca.\nPurisasti sapjjänwa: —¡Irpsunim uca yokamaru, jiwayapjjäwa. Jupawa Baal sat diosan altarapa allthapi, uqhamarac uca altar jac'ancqui uca ajjsarat koksa qhuchthapiraqui! —sasa.\nUcampis Joás chachajja jutapqui uca jakenacarojj sänwa: —¿Jumanacasti Baal diosatti sayt'asipjjäta, uqhamarac jupat arjjatasisach nuwasipjjäta? ¡Uqhamasti qhititejj Baal diosaru arjjataña munchi ucajj jichha khantatpacha jiwpan! Baal diosächi ucajja jupa pachpa arjjataspan, uca tucjat altarajj jupancänwa —sasa.\nUca urutsti Gedeonarojj Jerobaal sasaw sutichapjjäna, ucampis sapjjaraquïnwa: “Baal diosajj arjjataspan” sasa, Gedeonajj Baal diosan altarapa tincthapiyatap laycu.\nUcatsti take madianitanacampi, amalecitanacampi, inti jalsu tokenquirinacampejja mayaqui tantacht'asisawa Jordán jawira maqhatcatanipjjäna. Ucatsti Jezreel sat valleru kamnokapjjäna.\nUcampis Diosan ajayupawa Gedeonjjaru jutäna, ucatsti jupajj mä ovejan maysa wajjrapa llamct'äna Abiezer satan familiapanquirinacajja jupampi mayachasipjjañapataqui.\nUcampis qhitharaquïnwa yatiyirinaca jawsaniñapataqui Manasés, Aser, Zabulón, Neftalí sat tribu tamanquirinacaru jupampi mayachasipjjañapataqui.\nNayasti jichha arumajj mä jisc'a ovej lip'ichi uchawayäjja trigo jawk'añäqui uca chekaru. Arumarji khantatitejj uca jisc'a lip'ichejj ch'aranäni, orakesti wañaquiraquïni ucajja, nayasti yatïwa jumajja nayaru yanapitätawa Israel marcaru khespiyañataqui, cunjämtejj juma pachpa siscta uqhamarjama” sasa.\nUqhamapuniw lurasïna. Gedeonasti wali alwata sartasinsti, uca lip'ichitjja mä taza phokha umwa ch'iwrsüna.\nUcampis Gedeonajj sascaquïnwa: “Dios Tata, janiw colerasïtati nayana wastatampi yant'atajjata, mayampi suma yatiñajjataqui. Jichha cutinsti lip'ichejja wañaquiscpan, orakesti jurïpan” sasa.\nUca arumasti Diosajj uqhamwa luräna. Khepa arumarji alwatasti lip'ichejja wañaquiscänwa, orakequiw wali jurïnjja.


Génesis 31 - Holy Bible [Aymara Bible 1997] - (Gén 31)\nUcampisa Jacobojj yatiraquïnwa Labanan wawanacapajj aqham sasa parlasipcatapa: “Jacobojj take cunatejj awquisancqui ucanacwa catuntasi, ucampiw kamiriptaraqui” sasa.\nUqhamarus Jacobojj amtasiraquïnwa Labanajj jan nayrjama uñj- jjatapa.\nUcatsti Tatitojj Jacoborojj sänwa: “Awquiman orakepar cuttjjam, cawqhancquitejj familiamajj ucqharu, nayaw jumampïscaraquï” sasa.\nJacobosti Raquelampiru, Leampiruw jawsayani, cawqhanccäntejj jupajj ovejanacapampi ucqhar jutjjapjjañapataqui,\nsaraquïnwa: —Nayajj amuyasjjtwa, awquimajj janiw nayrjama sum uñjcjjetuti; ucampisa awquejjan Diosapajja nayampïscapuniwa.\nJumanacajj asquiw yatipjjtajja cunjämsa nayajj awquimataquejj irnakta ucjja,\nuqhamarac sapa cutiw sallkjitu, pagojjsa janiw phokhat pagquitutejja. Ucampisa Diosajj janiw nayar cuna casta ñankha lurañapsa munquiti,\nucampisa, cunapachatejj jupajj siscäna: ‘Ch'ejje uywanacajj jumancaniw’ sasajja, ucapachasti take kachu uywanacajj ch'ejjecamaqui wawachänjja. Ucjjarusti saraquïnwa: ‘Take rayt'ata ovejanacajj jumancaniwa’ sasajja, ucapachasti ovejanacajj rayt'atcamaqui wawacharaquïnjja.\nUqhamwa Diosajj jupatjja uywanacap apakjje nayar churjjañataqui.\n“Mä uruw cunapachatejj animalanacajj catusisipcäna, ucapachaw nayajj mä samca samcasïyäta, ucansti uñjaraquiyätwa kachunacaru catupcän uca orkonacasti ch'ejjenaca, ch'iyaranaca, rayt'atanaca ucacamaquïnwa.\nUca samcansti Diosan angelapaw nayarojj sutit jawsitu, nayasti saractwa: ‘Acancasctwa’ sasa.\nUcatsti angelajj saraquituwa: ‘Wal uñch'uquim, take orkonacajja, cawquïrinacatï kachunacar catupqui ucanacajj rayt'atanaca, ch'ejjenaca, uqhamcamaquiwa, nayasti sum amuyaracta cuntejj Labanajj lurctam ucjja.\nNayasti Betelan uñstcsmas uca Diosätwa, cawqhantejj jumajj mä kala nayar loktasa sayt'aycta, ucatsti mä arsüwi arsuraquista. ¡Sartam! Aca chekat sarjjam, cawqhantejj nascta uca oraker cuttjjaraquim’ ” sasa.\nUqhamasti Raquelampi Leampejj sapjjänwa: —Nanacanjja janiw cunas awquejjan utapanjja utjcjjapjjetuti.\nUcampisa nanacajj janis wawanacapäpquirista uqhamwa uñj-jjapjjetu, uqhamarus aljasipjjaraquituwa, uqhamarac cuntejj jumajj nanacampi casarasiñataqui pagcta ucsa catuntasjjaraquiwa.\nChekpachansa take kamir cancañapwa Diosajj awquejjat apakjje, jiwasaru, wawanacasampiru churjjañataqui. Uqhamajj cuntejj Diosajj sisctam uqhamjja lurascaquim —sasa.\n[17-18] Jacobosti Canaán oraker cuttaniñataquiw waquichasjjäna, cawqhantejj Isaac awquipajj jaccäna ucqharu. Wawanacapsa, warminacapsa camellonacaruw lat'jjatayäna, ucatsti take yänacapwa apthapisjje, uqhamarac cuna uywanactejj Padan-aram chekan irnakasa jicjjatcataynas ucanac anjjart'asinisinwa thaquinjam jutjjäna.\nLabanan yakha tokeru ovejanacapat t'arwanac yawiri sarañcamasti, Raquelajj tatapan diosanacapwa lunthatsuwayäna.\nUqhamwa Jacobojj arameo Labán jakerojj sallkjäna jan “Sarjjä” sasa.\nTake cunapatejj utjqui ucanacwa apasjjäna. Janc'aquiraquiw Eufrates sat jawira pascatäna, ucatsti Galaad kollu tokenacaruw jutjjäna.\nQuimsa uru pasjjatatsti, ucqhaquiw Labanajj yati Jacobon sarjjatapa.\nFamilianacapampi mayacht'asisaw Jacoboruw arctäna, pakallko uru sarasasti Galaad kollunacanwa jicjjatäna.\nUcampisa uca arumajj Diosajj arameo Labán jakerojj samcanwa uñstäna, saraquïnwa: “Ist'ita, jan Jacobotaquejj khoruchasimti” sasa.\nLabanasti Jacoborojj Galaad kollunacanwa jicjjatäna, cawqharutejj carpapa sayt'aycatayna uca chekaru. Labanasti uca chekaruraquiw familianacapampejj carpapa sayt'ayasïna.\nJacoborusti saraquïnwa: —¿Cunsa lurista? ¿Cunatsa sallkjista? ¡Phuchanacajjarojj guerra prisioneronacäcaspas uqhamwa apasintajja!\n¿Cunatsa sallkjista, ucatsti jamasat jan cunsa yatiyasa jaltanta? Nayajj jutjjañama yatisajj mä suma cusisiña fiestampiw qhitanuct'anjjeriscasamänjja.\nJumasti janiw phuchanacajjarusa, ni allchhinacajjarusa jamp'att'ayquistati. ¡Jan walpun lurtajja!\nNayajj muniristjja cunsa lurapjjaquirismawa; ucampisa, masayp'uw awquiman Diosapajj parljjayitu, saraquituwa: ‘Ist'ita, jan Jacobotaquejj khoruchasimti’ sasa.\nUcampisa sintipuni awquiman utapar cuttanjjañ munchiyäta ucasti jichhajj jutjjaracta ucapachasti, ¿cunatarac diosanacajj lunthatanistasti? —sasa.\nJacobosti Labanarojj sänwa: —Ajjsarañajjaw utjitänjja. Saraquiyätwa: ‘Inas phuchanacapjja, ch'amampiqui aparjjchitaspa’ sasa.\nUcampisa inas acan cawquïrisa diosanacam catuscchejja, ucajj, ¡jiwayatäpan! Nayan familianacajjajj testigowa, cunamsa cat-tjja, jumanquïrsti apasjjamaya —sasa. Ucampisa Jacobojj janiw yatcänti Raquelan uca diosanac lunthatanitapjja.\nLabanasti Jacobon carpaparuw mantäna, ucjjarusti Lean carpaparuraqui, uqhamarac pani esclavan carpaparusa, ucampisa janiw diosanacapjja jicjjatcänti. Lean carpapat mistunisinsti Raquelan carpaparuw mantaraquïna.\nRaquelasti diosanac catusinjja, camello montura mankharuw imantäna, ucat ucjjar kont'asiraquïna. Labanasti takpach carpa thakascäna, ucampis janiw jicjjatcänti.\nRaquelasti saraquïnwa: —Awquejja, janiw colerasïtati, nayan jan sartatajjatjja, phajjsi wilanïscatajj laycu —sasa. Labanasti diosanacap thakascäna, ucampis janiw jicjjatcänti.\nJacobosti colerasiraquïnwa, Labanarusti aqham sasaw säna: —¿Cuna jan walsa lurtjja? ¿Cunas juchajjajja, juman aqham wali amtata nayar arctaniñamataquejja?\nTake cunajjwa thaksustajja, ucampisa, ¿cunsa jumanquirjja jicjjatasta? ¡Cuna jicjjatasasa jichhajj apnokamay familianacam nayrakataru, uqhamarac familianacajj nayrakatarusa, uqhamat jupanacajj sapjjañapataqui cawquïris razonanïtan uca!\nAca pä tunca maraw jumampejj irnakta, ucapachasti janipuniw ovejanacamasa ni cabritonacamasa sullurquitejja, janipuniw cunapachas mä ovejamsa qharst'ascti mankt'asiñataquejja.\nJanipuniw cuntejj pampanquir animalanacajj mank'antapcän uca uywanacamjja apancayätti, jan ucasti nayaw ucanacjja pagueriyätjja, arumas jan ucajj urus uywanacam lunthatapjjän ucjja nayat jumajj cobrasiriyätajja.\nUrunacajj lupin khatintata, arumasti thayan thayjataw uñjasiyätjja. ¡Iquis janiw purirïcjjetänti!\nPä tunca maraw utamancantjja, jichhasti acaw pagojjajja. Pä phucham laycusti tunca pusin maraw irnakarapsma, uywanacam laycusti sojjta maraw irnakaracta, uqhamarus sapa cutiw nayan pagoj-jja mayaptaytajja.\nJanitejj Diosajjajja, Abraham, uqhamarac Isaac awquejjajj yupaychcäna uca Diosajj nayampïcasapäna ucqhajj jumajj jan cunani uqhampachaqui qhitanucutasamänjja. Ucampisa Diosajj t'akhesitajj-jja, uqhamarac irnakatajjsa uñjiwa, ucatwa masayp'ojj uñsttamjja —sasa.\nUcatsti Labanajj Jacoborojj saraquïnwa: —Phuchanacajj phuchanacajjawa, allchhinacas allchhinacajjaraquiwa; ovejanacas ovejanacajjaraquiwa; ¡take cuntejj acan uñjctas ucajj nayanquiwa! Uqhamasti, ¿cunarac lurirista jichhasti phuchanacajjarusa, allchhinacajjarusa?\nUca laycu, jichhajj jumampi nayampejj mä arust'äwiru mantañäni, uca arust'äwiru mantatasaw testigot sayt'ani jumampi nayampitjja —sasa.\nUqhamasti Jacobojj mä kala ittasi, ucatsti mä pilarjam sayt'ayäna,\nfamilianacaparusti saraquïnwa: —¡Kalanac montont'apjjam! —sasa. Takeniw kalanac apthapipjjäna mä monton sayt'ayañataqui, uqhamwa uca kala monton jac'ana mank'apjjäna.\nLaban chachasti uca chekarojj jupan parlapanjja “Jegar Sahaduta” sasaw sutichäna, Jacobosti parlapanjja “Galaad” sasaraquiw sutichäna.\nLaban chachasti saraquïnwa: —Jichhüruwa, aca kala montonajj testigot sayt'i jiwasa paninitaquejja. Ucatwa uca chekajj Galaad satajja.\nUqhamarus Mizpa sataraquiwa, Labanan aqham satap laycu: —Tatituy uñjistpan jiwasa paninirojja, cunapachatejj jan jiquisiñ puedcjjañäni ucapachajja.\nPhuchanacajjarutejj nuwäta, jan ucajj jupanacjjaru yakha warminacampi casarasïta, janis qhitis jumampi nayampi paninitaquejj testigojj utjcani, ucapachajj Dios quipcaw testigöscani —sasa.\nUqhamarus Labanajj Jacoborojj sascaquïnwa: —Uñjam, acajj uca kala montonajja, uqhamarac cawquïri pilartejj nayajj jiwasa taypiru usccta ucajja.\nAca payäniw testigojja, janiraquiw aca rayatjja jumas ni nayas pasascañäniti cuna jan wali lurasiñataquisa.\nJichhajj Abraham achachilaman, uqhamarac Nacor achachilajjan Diosapay uñjpan —sasa. Jacobosti uqhamajj cawquïri Diosarutejj Isaac awquipajj yupaychcäna ucan sutipjjaruw juramento luräna.\nUcjjarusti Jacobojj mä sacrificio kollu patan loktaraqui, familianacaparus jawsaraquïnwa mank'añataquejja, take jupanacaw mank'apjjäna, uca arumasti kollun khantatipjjaraquïna.\nKhepärmanthi alwasti, Labanajj sartasisinjja allchhinacaparu, phuchanacaparu jamp'att'asinjja, bendiciwayänwa, ucat orakepar cuttawayjjaraquïna.


Aymara, Dramas: Piece 150 – Wali ch’amani 2 | Waters of Life for Children\nHome -- Aymara -- Perform a PLAY -- 150 (Very brave 2)\n150. Wali ch’amani 2\nUcajj wali ch’amanitaquïnwa. Inamajj janiw laykan umapjj umañ muncänti usut kollasiñataqui ucat ventänat wartäna.\nInam: “Nayajj jumaruw confïsma, Tatit Jesús, jum nayar kollt’asita.”\nUca Indonesia wawajja c’umarachsïnwa. Cuna pachatejj walerjjänjja, jisc’a ch’umi taypi iglesiaruw cult lurir sarjjäna.\n(Indonesianquir wawanac kochu)\nWali c’uchisitaw Jesusan jiwa kochunac cant’asïna.\nWali cusisitaw Jesusajj oracionap ist’atayna uqhamarac kollatapsa uc cuent-t’äna.\nMujer: “¿Mamasti, qhitiw kollpach sasarac amuypachasti?”\nInam: “Jupajj laikapachaw sasquï, jupajjay um nayatac waquich-chejj.”\nMujer: “¿Janit chek jupar sañ munctä?”\nInamajj wali amuyunacampiw cut-t’atayna. Waljja cutinacajjay awquinacapajj Jesusar creyitapat jawk’jjapchitaynajj.\nKhepürujja cocinaruw mantatayna ucat mä ratojj mamapar condimentonac peker uñtatayna.\nInam: “Mamita, jumajj laykaw kollpach sascpachatawa. Ucampis janiw uqhamaquiti. Nayajj umap ventanat wärta ucat Jesusaruw lollit jista. Jupaw luri, Jesusaw kollitu.”\nMamá: “Uqhamajj takeniruw esgañapjjestajj.”\nUcampis jichhajj janiw culiratjamäcänti. Antisasa, jayaw tatanacapajja Inamatjj musphapjjäna, cuna laycutejj jawk’jjatas, Jesusar creyiscaquïnwa.\nMamapajj int uñtascäna.\nMamá: “¿Janit Iglesiar sarañ horasäjje?”\nInamajj mamaparuw khomantäna.\nJichhapiniwa iglesiar permisomp saräna. Kheparusti tatanacapajj cultonacar sarjjapjjaraquïnwa. Inamajj wali c’uchïnwa cunapachatejj mä cutejj tatap mamap taypin kont’ata Jesusan historianacapa ist’änjja.\nTatanacapajja wal lup’ipjjäna cuntejj jisc’a iglesian ist’apcatayna ucanatata. Tupt’apjjataynawa jupanacan religionapa Jesusar iyawsañampi ancha ch’amanïtapata jisc’a phuchaparu jawk’anacsa catokañansa sayt’asiñapataqui.\nMä urusti amtasipjjataynawa Jesusar arcaña.\nInamampi uqhamarac Jesusam jacañapasa amtayataynawa. Walja jawk’atäquipansa uqhamarac nuwjatäquipansa Jesusar arcascaquïnwa ucatjja juc’amp sapa cutis munäna.\nUñsptirinaca: Parliri, mujer, Inam, mamá\nPage last modified on October 08, 2018, at 02:25 PM | powered by PmWiki (pmwiki-2.2.140)


China: ¿Jach’a Yatxatawiti Jan Ukasti Lura Yatiqawicha? · Global Voices Aymarata\nJaqukipäw uñt'ayata/apkatata 20 Lapaka phaxsi 2009 23:02 GMT\nJach’a Utan yatichaw amtawinakapax wali uñakipatataynawa inti jals tuqinsa inti jalant tuqinsa. China tuqinxa taqi jaqipuniwa saraki,yatichawix sayraqatr sartayayiriwa sasina, aka qhipa urunakanxa, jach’a yatiqañ utanakanx yatiqirinakax walpin yapxattawayaraki. Juk’ampirusa, kunjamatix yatitaki tsumani qullqis minust’awayarakiwa walja markanakana aka qallta maratpacha ukjamatwa utjawayi juk’a irnaqawinakaki khitinakatix jach’a yatiqañ utan yatxatatapki jupanakataki, wali suyt’atarakiwa jach’a yatiqañ utanakax amparamp lurañ yatichapxaspan amuyunak, yatxatawinak yatiqkamayaxa. Aka jichha phaxsinwa Departamento de Periodismo Sichuan uka jach’a utanwa mä aruskipawi internet tuqi utjawayatayna, aka jach’a yatiqañ utanx qhipartayawayapxataynawa, mä jach’a yatxataw qillqawi [en]. Ukjamata tukuyirinakaxa amuy qillqanapakxa periódico uksanakan sum uñacht’axapxañapataki.\nAka 盛大林 [zh] tax uka jach’a utan tukuyirinakax janiw wakicht’atapkiti uka amuyumpinawa.\nAka 乐透 [zh] tuqinxa, jupax kawknir jan walt’awitix yatiqirinak tukinx utjki ukaruw nayraqat uñti- suma irnaqäwi- aka jach’a yatiqaw lurañasti chippach jakawitxa wali jayankaskapuniwa.\nMaysatsti, 周育民 [zh] jupax yatiqirinakax uka jach’a qillqawx qillqapxañanakakipuniwa sarakiwa:\nTukuyañatakisti, 朱四倍 [zh] jupax kuntix yatiqawimpix luraskaspan ukax janiw walikaspat sawayarakitaynawa.


Éxodo 15 QA97 - Ucatsti Moisesampi, israelitanacampejj - Bible Search\n1Ucatsti Moisesampi, israelitanacampejj Tatitur jach'añchasinjja, aqham sasaw k'ochupjjäna:\n“Nayasti Tatitur jach'añchasinwa k'ochöjja,\njupasti ch'amapampiw atipji carronacsa, caballonacsa kotar jakontasa.\n2Tatituw nayan k'ochuñajjajja,\njuparaquiwa ch'amañchirejjasa, uqhamarac khespiyirejjasa.\nJupawa nayan Diosajjajja, ucatwa yupaychäjja;\njuparaquiw awquejjan Diosapasa, ucatwa jach'añcharaquëjja.\n3Tatituw guerran nuwasirejja,\nsutipasti Tatitu sataraquiwa.\n4Faraonan carronacaparusa, uqhamarac ejercitoparusa, Tatitojj kotaruw willinti;\nsuma ajllit capitananacapasa, Mar Rojo sat kota umampi ajjscatascamaw jiwarapjjaraqui.\n5Jupanacasti kalanacjamaw kota mankherojj williranttawayapjje,\njach'a kota mankheruraquiw jupanacarojj chhaktayi.\n6Tatitu, jumasti cupi amparaman ch'amapampiw uñisirinacarojj tucjtajja.\n7Jumasti ch'amamampiwa tucjtajja, juma contra sayt'irinacarojja.\nJupanacasti coleramampejja jichhunacjamaw naqhantapjje.\n8Jumasti samanamampi phust'asajja mayawjaruw umjja montonthaptajja,\numa mathapinacasti mä perkjamaraquiw lurasiraqui,\nkota mankha orakesti jan onjjtquiriraquiw tucuraqui.\n9Uñisiristi sänwa: ‘Nayasti jicjjatañcamaw arctäjja, ucatsti cunanactejj aparcä ucanacjja cusisitaw laquinokaraquëjja;\nuqhamarac espada catusinsti amparajjampiw tucjaraquëjja’ sasa.\n10Ucampis jumajj may phust'asaw kotampi chhaktaytajja,\njupanacasti plomo sat metaljamaw uma mathapi mankherojj chhakhantawayjjapjje.\n11Dios Tata, ¡janiw qhiti diosas jumampejj chicachascaspati!\n¡Janiw qhitisa, jumjama Santo, uqhamarac jach'ajj utjquiti!\nJumasti cunayman muspharcañanaca, uqhamarac ajjsarcañanacwa lurtajja.\n¡Uca laycusti asquïtawa yupaychatäñataquejja!\n12Jumasti ch'amamampejja orakempiw mank'antaytajja.\n13Ucampis aca marcamar jumatac khespiyasasti, wiñay munasiñampiw irptajja.\nCh'amamampiraquiw kollan utjäwimarojj irparactajja.\n14Marcanacasti uqhama yatisinjja qhathatipjjaniwa,\nuqhamarac filisteonacasa uca yatisajj wali llaquisipjjani.\n15Edom marcanquir capitananacasti yatisinjja mayjt'asipjjaniwa;\nMoab marcanquir jilïrinacasti ajjsarañatracwa qhathatipjjaraquini.\nUqhamarac Canaán chekan take jaquirinacasti ajjsarayasipjjaraquiniwa.\n16Tatitu, ¡jupanacasti sustjasipjjpan, ajjsarayasipjjaracpan!\n¡Ch'amam uñjasinsti kalanacjama amuturac tucupjjaracpan, aca jumatac khespiyat marcamajj maqhatañapcama!\nCawquïr marctejj jumatac alascta ucajja.\n17Tatitu, kollan kolluman jacañataqui irpapjjeta,\ncawqha oraktejj jumajj ajllcta jacañataqui ucaru.\nUqhamarac cawqha kollan uttejj amparamampi\n18Tatituw apnakani wiñayan wiñayapataqui.”\n19Faraonan carronacapampi, uqhamarac caballeriapampejj kotaruw mantanipjjäna, ucatsti Tatitojj kotanjja umampiw chhaktayäna. Ucampis israelitanacajj kotjja waña orakenjam maqhatanipjjäna. 20Ucat Aaronan María sat profetisa cullacapampi, uqhamarac mayni warminacampejj panderetanac tocasisaw thokhopjjäna. 21Ucatsti Mariajj aqham sasaw k'ochüna:\n“K'ochupjjam Tatitur jach'añchasina,\njupasti ch'amapampi atipjasinwa carronacarusa, caballeriarusa kotaru jakontejja.”\nMara chekanquir c'allc'u uma\n22Moisesasti israelitanacarojj Mar Rojo sat kotatjja irpjjänwa Shur sat wasararu, jupanacasti quimsa uruwa sarapjjäna wasaranjama jan uma jicjjatasina. 23Ucampis Mara sat chekaru purisasti, janiwa ucan utjir umjja umt'añ puedipcänti wali jarütap laycu. Ucatwa uca chekarojj “Jaru” sasa sutichapjjäna.\n24Ucampis jakenacajj Moisés tokwa jan walinaca parlapjjäna, ucatsti sapjjaraquïnwa: “¿Cunsa jichhajj umañäni?” sasa. 25Ucampis Moisesajj Tatituruw mayïna, ucatsti Tatitojj juparojj mä koka uñacht'ayi. Ucat Moisesasti uca kokampiw umar jakontäna, umajj mojjsaw tucuwayjjäna.\nUqhamaw Tatitojj uca chekanjja iyawsañanacap yant'äna, uqhamarac churaraquïnwa leyinaca jupanacan suma sarnakapjjañapataqui. 26Saraquïnwa: “Jumanacatejj naya Tatitu Diosaman arunacajja suma ist'apjjäta, ucat munañajjarjam lurapjjaraquïta, uqhamarac camachinacajjarusa, leyinacajjarusa phokhapjjaraquïta ucqhajj janiw cawquïr usunactejj egipcionacar apaycta ucanacampejj t'akhesiyapcämati. Nayätwa jumanacar c'umarachir Tatitumajja” sasa.\n27Ucat sarjjasinjja Elim sat chekaruw puripjjäna, ucansti utjänwa tunca payan uma jalsunaca, uqhamarac pakallk tunca palmera sat kokanaca, ucatsti uca uma jac'aruw carpanacapa sayt'ayasa utjnokapjjäna.


Aymara, Dramas: Piece 053 – Envidiasiñajja jan walinacwa apani 1 | Waters of Life for Children\nHome -- Aymara -- Perform a PLAY -- 053 (Envy has terrible consequences 1)\n53. Envidiasiñajja jan walinacwa apani 1\n¿Jilanacanitati? ¿Jupanacampi sumanctati jan ucajj cuna pachas jan wali arunac sasipjjtati uqhamaraqui tokesipjjtacha?\nChekasa maynejj sumthapiñ yatekaspawa uqhamaraqui mayninacampi sumancañataqui.\nJacob utapanjja janiw uqhamacänti, Uca historiajja Bibliancasquiwa. Amuyt’am: 12 jilanacänwa utanjja, ucjjarujja mä kaukha cullacanacampi. ¡Nïya ojjontjjapjjaraquiquïnwa, cuna jan walt’añas utjapinïnwa! Takenis jach’a jakenacajjänwa. Jayawa suma jacañajj utan chhakhatajjänwa.\nHermano 1: “Janiw aguantjjeristi. Josearojj munañap lurayapjje.”\nHermano 2: “Uca ch’itejj cuns lurascaquiw.”\nHermano 1: “Jiwasanacajj trabaja que trabaja papitusti take cun churi.”\nHermano 2: “¡Papitun munat wawapa! ¿Uñjapjjtati machak isi regalatapa?”\nHermano 1: “Sapïntwa, papitojj jiwasanacat sipanjja juc’amp juparuw munasi. Ucajj janiw walïquiti.”\n¡Jilanacapajj wal envidiasipjjäna! ¿Cunapachas uqham amuytati jan ucajj parltacha? Envidiajj chuyma mankhanjja phiru jan walinacaniwa. Korar uñtatawa, juc’amp alïntascaquiwa: uñch’uquisiña, uñisisiña, nuwasiña…\nJacasinjja yätwa Juc’ampejja Jesusar janc’aquí arsjjañawa asquijja uqhamaraqui jupar uca envidia chuymat apsjjañapa.\nJosean jilanacapajja janiw uc lurapcänti. Envidiajj juc’amp jilascaquïnwa.\nJosearojj jisc’achapjjanwa uqhamaraqui janiw yäkapcänti. Josearojj ucajj chuym usuyänwa uqhamarac sapa ratu jupat larusitanacapa. Ucampis janiw cuns camachañjamacänti. Diosajj ch’am churänwa aguantañataqui. Mä urujja Diosajj samcan parlatayna. Joseasti jilanacaparojja albat awisatayna.\nJose: “Granocac yawiscatätayna uqhamarac markanaca chint’asina. Ucatsti nan pichujjajja uca taypit sayt’asi ucatsti jumanacan pichunacamajja nayanquiriruwa alt’asipjjäna.”\nHermano1: “¿Cun sañs muni ucajja? ¿Nanacan reyïñt munta?”\nJosé: “Uckharusti samcasiractwa intis phajjsis uqhamaraqui tunca mayani warawaranacajja nayaruw alt’anipjjäna.”\nHermano 2: “Amuct’am cuento kepi. ¿Qhitït sistas jumajja?”\nInas walichispäna Joseajj jan cuns arsuñapa cuntejj Diosajj samcan siscatayna uca. Cuna laycutejja ucat kheparujja juc’amp uñisipjjatayna. Janis jacjjaspa uc munapjjatayna. ¿Amuyastati cuna jan walinacsa envidiajj apanispajja?\nPapitopajja Josearojj runcaraquitaynawa, ucampis janiw samcanacapjja armcänti. ¿Cuns sañs munäna take ucanacajja?\nMayänwa ucj yatiyatäjjani.\nUñstirinaca: Parliri, José, pä jilanaca\nPage last modified on October 08, 2018, at 12:15 PM | powered by PmWiki (pmwiki-2.2.140)


Arst’at aru pirwanak indegena arunakatak uñstayasa · Global Voices Aymarata\nJaqukipäw uñt'ayata/apkatata 27 Chinuqa phaxsi 2013 17:15 GMT\nAka blog ullart'apxañäni Français, Español, Deutsch, Malagasy, বাংলা, English\n«Enduring Voices» (Voces duraderas) ukax yatichäwiruw ch'amanchi, 7 urut 11 urukamax chinuqa phaxsit aka 2013 marana tunka payan activista jila kullak kipka arupat arst'asirinakaw América Latina ukat Biblioteca de Santiago, Chile, markan tantacht'asipxäna, kunjamas tecnologías digitales kipka arunakap (lenguas nativas) nayrar ch'amanchasp ukxat sumpach yatxatañataki.\nEnduring Voices Project [en] (proyecto de Voces duraderas) ukanakat wakt'ayata, Living Tongues Institute [en] (Instituto de lenguas vivas) ukat National Geographic Society, ukanakat yanapt'asa, uka yatichäwinx (taller) herramientas digitales ukxat yaticht'asïna. Rising Voices ukax ukakipakarkiw medios ciudadanos apnqäwit yaticht'äna internet uksan arunak jach'anchayañataki.\nUka yatichäwinx Talking Dictionaries [en] ( Arsut aru pirwa) utt'ayasini. Aka plataformax intrenet ukan walja arunakat aru pirwa (diccionario en línea multilingüe) utt'ay, ukanx clips de audio digitales waraqataw ist'asi, ukxa, Living Tongues Institute ukan irnaqapk ukan activistanapaw waraqt'apxäna.\nSapa chikanchasiriw (participante) mä Kit de tecnología. Yaqhip activistanakax computadores portátiles (laptops), grabadoras de audio digitales ukat cámaras de vídeo digitales, trípodes, auriculares ukat discos duros externos irnaqäwinakapan apnaqasipxañapataki.\nParticipantes examinando el Kit tecnológico recibido.\nUkampirusa, audio digital uka waraqañax wali askipuniwa Arsut Aru Pirwanak (Diccionarios hablados) uñstayañatakixa. Sapa chikancht'asiriw audio-clips uka waraqañatakjamapxäna. Maya waraqatanakax inak apnaqäw Audacity ukampiwapakatatäna. Clips ukanakax Universidad de Swarthmore, ukan yanapt'asita, kipka aruna, inglés, castellanu arunakan ist'asi.\nBautista ukat Elmo yuqapan clips waraqat Yanesha [en] kipka arupan arst'atapaw ist'asi, Amazonas de Perú uksan arst'atawa.\nNiya uka yatichäw tukuyañarux arsut aru pirwaw utjäna jisnawa Mapudungún, Tsesungun, Quechua Chanca, Yanesha, Miahuatec Zapoteco, Mazahua, Mam, Pipil, Besiro ukatx Ishír (Chamacoco) uka arunakana.\nSapa chikancht'asiriw (participante) markanakaparux herramientas ukat yatxatäwinakamp q'ipt'asitaw kutt'awayxapxäna, juk'amp arunaka arsut aru pirwa uñstayatar apkataskañataki.


Chekapunïsquiwa cuntï sapqui: “Mank'ajj puracataquiwa, puracasti mank'ataquiraqui” sasajja; ucampis Diosajj paypachwa tucjani. Janiw janchejj wachoka juchataquïquiti, jan ucasti Tatitutaquiwa, Tatitusti janchitaquiraqui.\nChuymamanjja jan munapayamti jiwaquïtap laycojja, ¡janirac uñtatapampis catuntayasimti!\n Ucampis cunapachatejj maynejj uca jan wali amtatanacapampi atipjayasisquejja, ucqhaw tentacionarojj purejja. Uca jan wali amtäwinacatwa juchajj sarti, ucatsti cunapachatejj uca juchajj jach'äjje ucqhajja, jiwañaquiw purinjjaraqui.


Juan 13 - Holy Bible [Aymara Bible 1997] - (Juan 13)\nMä uruquejjänwa Pascua fiestataquejja. Jesusajj yatïnwa aca orake jaytjjañapa, uqhamarac Awquipan ucaru sarjjañap horasas purinitapa. Aca orakencqui uca jupanquirinacarojj munasipunïnwa. Uca jach'a munasiñapsti khepacamaraquiw uñacht'ayäna.\nMank'asipquipansti Supayajj niyawa Simonan yokapa Judas Iscarioten chuymaparojj uchatayna Jesusar aljantañ amtäwjja.\nJesusasti yatïnwa Diosat jutatapa, uqhamarac Diosar cutt'jjañapsa, ucatsti Awquina take munañanïña cancañ churatapsa yatiraquïnwa.\nUqhama mank'asipquïpansti, Jesusajj mesat sartasin, patjja isip apsusisinjja mä toallampiw cinturaparojj chint'asi.\nUcatsti mä lamanaruw um warjjati, ucat discipulonacapan cayunacap jarekañaruw uchasi. Jarekasinsti cinturapanccäna uca toallampiraquiw phisqhuräna.\nSimón Pedron cayunacap jariñataquëjjän ucqhajja, Pedrojj sänwa: —Tata, ¿cayunacajjti jareketäta? —sasa.\nJesusasti juparojj sänwa: —Jichhajj janiw amuyctati cuntejj lurctjja ucjja, ucampis khepatwa amuyascäta.\nPedrosti sänwa: —Nayarojj janiw cunapachas cayojj jarekquitasmati —sasa. Jesusasti saraquïnwa: —Janitejj jarekcäma ucajja, janiw nayampi chicäcasmati —sasa.\nPedrosti ucjjarojj saraquïnwa: —Uqhamasti Tata, janiy cayojj sapacjja jarekestati, jan ucasti amparajjampi p'ekejjamppachay jareketa —sasa.\nUcampis Jesusajj saraquïnwa: —Qhititejj jichha jarekataquïqui ucajja janiw takpach janchipa jarekañajj waquisquiti k'omäscatap laycu. Jumanacajj k'omäjjapjjtawa, ucampis janiw takeni k'omäpctati —sasa.\nAcjja sänwa: “Janiw takeni k'omäpctati” sasajja, qhititejj juparu aljantañapäcän uc yatitap laycu.\nCayunac jariñ tucuyjjasinsti Jesusajj wasitat patjja isip usct'asisinjja, wasitampiw mesjjaru kont'asi ucatsti saraquiwa: —¿Amuyapjjtati cuntejj jumanacar lurapcsma ucjja?\nJumanacajj: ‘Yatichiri, Tata’ sapjjestawa. Uc sasinjja walicwa sasipctajja, ucapunïscaractwa.\nUqhamajj nayatejj Yatichirïcasina, Tatitücasinaraqui, jumanacan cayunacam jaripjjsma ucqhajja, jumanacajj cayunacam jarisipjjañamaraquiwa maynit maynicama.\nNayajj mä uñacht'äwi churapjjsma, cunjämtï nayajj lurtjja uqham jumanacajj lurapjjañamataquiraqui.\nKhanacwa sapjjsma, janiw ni qhiti uywatas uywiripat sipanjja juc'ampïquiti, ni qhiti qhitatas qhitiripan ucatjja juc'ampïquiti.\nAcanactejj amuyt'apjjäta, ucat lurapjjaraquïta ucajja, cusisitäpjjätawa.\n“Janiw nayajj parlcti take jumanacata, nayajj yattwa qhitinacarutejj ajlliscta ucjja. Cuntejj Kellkatanjj sisqui ucajj phokhasiñapawa: ‘Cawquïritejj nayamp chica mank'qui ucajja nayataquiw sayt'i’ sasa.\nAcjja sapjjsmawa janïra ucajj pasquipana, cunapachatejj acajj lurascani ucqhajja, jumanacajj iyawsapjjañamataqui qhitïctejj nayajj uca.\nKhanacwa sapjjsma, qhititejj catokqui nayan qhitatajjaru ucajja nayaruw catoketu; nayaru catokerïqui ucasti, qhitanquitu ucaruw catokaraqui.\nUc arsusinjja Jesusajj chuymapanjj wali llact'atawa uñjasïna, ucatsti khanacwa arsuraquïna aqham sasa: —Khanacwa sapjjsma, jumanacat maynïriw aljantitani —sasa.\nUc ist'asinjja discipulonacapajj jupanaccam uñcatasisinjja janiw qhitjjat parlatapsa yatipcaraquïnti.\nJesusan maynïri wali munat discipulopajja, jupan jac'apanwa mank'ascäna.\nUcarusti Simón Pedrojj señampiw saraqui, Jesusaru jisct'añapataqui qhititsa parlpach uc yatiñataqui.\nUcat jupajj Jesusaru jac'achasisinjja jisct'äna: —Tata, ¿qhitisa? —sasa.\nJesusasti sänwa: —Mä jisc'a t'ant'wa juricht'ä, ucat cawquïrirutejj churcä ucawa —sasa. Uqhamwa mä jisc'a t'ant'a juricht'asin Simonan yokapa Judas Iscarioteru churäna.\nJudasan uca t'ant'a catokatapatsti, Supayajj mäquiw chuymapar mantäna. Ucat Jesusajj saraquïna: —Cuntejj lurañamäqui ucjja, janc'ac luram —sasa.\nUcampis janiw qhitis mesan mank'apcäna ucanacajj cunat uc arsutaps amuyapcänti.\nJudasajj kollke bolsa catutap laycojja, mayninacajj amuyapjjänwa Jesusajj fiestataqui: “Cuns alanim” siscaspa uqhama; mayjja amuyapjjaraquïnwa: “Pobrenacaru yanapt'am” siscaspas uqhamaraqui.\nJudasasti t'ant'a mank'antasinjja, mistuwayjjänwa, niya arumäjjaraquïnwa.\nJudas mistjjepansti, Jesusajj sänwa: —Jichhajj Jaken Yokapan jach'a cancañapajj uñstiwa, Diosan jach'a cancañapasti jupjjanwa uñstaraqui.\nJaken Yokapajj Diosan jach'a cancañap uñacht'aychi, ucatsti Diosajj Yokan jach'a cancañapwa uñacht'ayaraquini, ucsti janc'aquiw luraraquini.\nMunat wawanacajja, mä juc'a urunacampiquiw jumanacampïyajja. Jumanacajj nayarojj thakapjjetätawa, ucampis cunjämtejj judionacaru sisctjja uqhamaracwa sapjjsma jichhajja: ‘Janiw jumanacajj sarapcasmati cawquïrutejj nayajj sarcä ucarojja.’\nAca machak camachwa churapjjsma: Maynit maynicama munasipjjam. Cunjämtejj nayajj munasipjjsma, uqhama jumanacajj maynit maynicam munasipjjañamaraquiwa.\nSimón Pedrosti Jesusaruw jisct'äna: —Tata, ¿cawquïrus saräta? —sasa. Jesusasti ucjjarojj saraquïnwa: —Cawquïrutejj nayajj sarctjja, ucarojj jichhajj janiw arcquitasmati, ucampis khepatwa arquitäta —sasa.\nUcjjarusti Pedrojj sascaquïnwa: —Tata, ¿cunats jichhajj jan arcquirismajja? Nayajj janc'aquïtwa jacañajj juma laycu churañataquejja —sasa.\nJesusasti ucjjarojj sänwa: —¿Naya laycu jacañam churañataquejj janc'aquïtati? Khanacwa sisma, janïra wallpa art'quipanwa jumajj quimsa cuti nayar jan uñt'ir tucüta —sasa.


Génesis 14 - Holy Bible [Aymara Bible 1997] - (Gén 14)\nAcanacasti Sodoma marcan Bera reyipampi, Gomorra marcan Birsa reyipampi, Adma marcan Sinab reyipampi, Zeboim marcan Semeber reyipampi, uqhamarac Bela marcan reyipampi, cawquïri marcatejj Zoar satäcaraqui take ucanacampiw nuwasisipcäna.\nAca khepa pheska reyinacasti Sidim vallenwa ejercitonacapjja tantachapjjäna, cawqhancquitejj jichhajj Mar Muerto sat kotajj ucqhana.\nQuedorlaomer reyisti jupanacarojj atipjasin tunca payan maraw apnakatayna, ucampisa quimsa mararusti, uca pheska reyinacasti jupa contra sayt'asiñwa amtapjjatayna.\nKhepa marasti Quedorlaomer reyejja, uqhamarac jupampïpcän uca reyinacasa Astarot Karnaim, tokeruw sarapjjäna, ucansti refaitanacaruw atipjapjjaraquïna, ucjjarusti Ham sisqui uca chekanjja zuzitanacaruw atipjapjjaraquïna, Save-quiriataim chekansti emitanacaruw atipjapjjaraquïna;\nSeir kollunac tokensti horeonacaruraquiw atipjapjjäna, ucatsti Parán sisqui uca pampa tokenacaruw arct'anipjjaraquïna, ucasti wasara tokenquiwa.\nQuedorlaomer reyisti, uqhamarac jupampïpcän ucanacasti cuttasinjja En-mispat chekaruw puripjjäna, cawqhatejj Cades satäcaraqui uca chekaru. Ucansti take cuntejj jicjjatapcän thaquinjja take ucanacwa t'unjapjjäna amalecitanacan orakep tokena, uqhamarac amorreonacampejj uca quipca luraraquïna, ucanacasti Hazezon-tamar sisqui ucsa tokenacanwa jacapjjäna.\n[8-9] Uqhamasti Sodoma, Gomorra, Adma, Zeboim, uqhamarac Bela ucanquir reyinacasti Sidim valleruw sarapjjäna. Ucanwa aca pheska reyinacajj Quedorlaomer, Tidal, Amrafel, uqhamaraqui Arioc uca pusi reyinac contra nuwasipjjäna, uca reyinacasti Elam, Goim, Sinar uqhamarac Elasar marcanacan reyinacapänwa.\nTake uca Sidim valle tokensti walja asfalto phuch'unacaw utjäna, cunapachatejj Sodoma, Gomorra marcan reyinacapajj nuwasïwit jaltjjañ munapjjän ucapachasti uca asfalto phuch'unacaruw jalantapjjäna. Mayni reyinacasti kollunacaruw jaltjjapjjaraquïna.\nAtipjirinacasti Sodomatsa, Gomorratsa take mank'añanaca, uqhamarac wali valoran yänacwa apasjjapjjäna, ucatsti sarjjapjjaraquïnwa.\nCunjämatejj Sodoma marcan Abraman sobrinopa Lot chachajj jacänjja, juparus preso apasjjapjjaraquïnjja, take utjirinacapampi cuna.\nUcampisa mä jakew jaltjjasinjja, hebreo Abramar take ucanac avisiri jutäna, Abramasti Encinas de Mamre ch'uminwa jacasiraquïna, uca Mamresti amorreo jakënwa; Escol, uqhamarac Aner sisqui ucanacan jilaparaqui, jupanacasti Abramat arjjatasipjjaraquïna.\nCunapachatejj Abramajj sobrinopan preso catutätap yatïn ucqhasti take cawquïri uywatanacatejj Abraman utapan nacipcatayna ucanacaruw tantacht'i, jupanacasti quimsa pataca tunca quimsakallkoni jakenacänwa junturojja, ucatsti ucanacampiw reyinacar arctäna, Dan sisqui uca marccama.\nArumasti, Abramampi jakenacapampejj acatjamatwa reyinacarojj nuwantapjjäna, ucatsti Hoba sisqui ucacamaw arctapjjäna, Damasco marcat amstäjjanquiwa,\nucatsti take cuntejj apapcatayna ucanacwa aparanipjjäna. Uqhamwa Abramajj Lot sobrinoparojj khespiyanïna, ucatsti take cunatejj sobrinopancqui ucanacwa cuttayanjjäna. Uqhamaraqui warminacarusa, yakha jakenacarusa khespiyanjjäna.\nCunapachatejj Abramajj Quedorlaomer, uqhamarac jupampïpcän uca reyinacar atipjasin cuttanjjän ucqhajj Sodomanquir reyiw catoker mistüna, Save sisqui uca valleru, ucasti “Reyin vallepa” sataraquiwa.\nUqhamaraquiw Salem marcanquir Melquisedec reyisa, alajjpachanquir Diosan sacerdotepajj apsuniraqui t'ant'ampi, vinompi,\nAbramarusti aca arunacampiw bendiciraquïna: “Alajjpachanquir Diosaw bendicïtam, jupasti alajjpacha, acapacha luririwa.\nAlajjpachanquir Diosasti yupaychataraquïpan, jupaw enemigonacamarojj atipjaytam” sasa. Ucatsti Abramajj cuntejj aparancän ucanacatjja sapa tuncat maywa Melquisedecarojj churäna.\nUcatsti Sodomanquir reyejj Abramarojj saraquïnwa: —Jakenacajj churjjeta, ucatsti yänacampi jumajj kheparam —sasa.\nUcampis Abramajj saraquïnwa: —Alajjpacha, acapacha lurir jach'a Diosaruw juramentompi arsta,\ncunatejj jumancqui ucanacatjja jan cunsa catuntasiñajjataqui, hiloquïpasa, jan ucajj wisqhunacajjataqui mä chinuñaquïspasa, uqhamat janipuni: “Nayaw kamiriptayta” sascañamataqui.\nJaniw nayajj cunsa nayatac muncti, cuntejj uywatanacajjajj mank'antapqui ucanacac catusëjja. Cawquïri jakenacatejj compañapquitu, Aner, Escol, Mamre ucanacasti cunatejj jupanacaru wact'qui ucjja catusjjapjjaniwa —sasa.